Suami Isteri Hisap Syabu Untuk Fokus Kerja Dan Seronok

TUARAN: Fokus kerja dan untuk keseronokan. Itulah alasan suami isteri yang ditahan Agensi Antidadah Kebangsaan (AADK) Tuaran dalam Ops Cegah di daerah ini, semalam.

Pasangan berusia 45 dan 33 tahun ditahan di kediaman keluarga mereka di Kampung Tambalang, di sini, dalam serbuan bermula jam 9 malam dan berakhir enam jam kemudian.

Ketua Pegawai AADK Tuaran, Asraf Hafiz Ruslan berkata pasangan suami isteri itu antara sembilan individu yang ditahan kerana terbabit dalam penyalahgunaan dadah di enam lokasi di daerah ini.

“Soal siasat mendapati pasangan itu baru sahaja ambil syabu jam 11 malam di dalam bilik tidur mereka. Wanita itu juga pernah ditahan kerana terbabit dadah dan diberi pengawasan dua tahun pada 2016 lalu.

“Pasangan terbabit bersama tujuh individu yang ditahan didapati positif dadah jenis syabu,” katanya ketika dihubungi, hari ini.

Asraf berkata, semua yang ditahan berusia 19 hingga 50 tahun dan kes disiasat mengikut Seksyen 3(1) Akta Penagih Dadah (Rawatan dan Pemulihan 1983.

“AADK Tuaran akan terus melakukan pemantauan dari semasa ke semasa bagi membenteras kegiatan penagihan dadah khususnya di daerah ini.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Tuaran ditalian 088-788336 atau tampil ke mana-mana pejabat AADK berhampiran,” katanya.

Operasi itu dijalankan enam anggota termasuk pegawai daripada AADK Tuaran, AADK Negeri dan AADK Ranau.


12 PATI Ditahan Cuba Masuk Sabah

SANDAKAN: Pasukan Polis Marin (PPM) Wilaya 4 Sandakan menahan 12 warga asing yang cuba menyeludup masuk ke negeri ini menerusi perairan Tanjung Aru, malam tadi.

Turut ditahan adalah dua juragan warga Filipina  berusia 21 dan 51 tahun dalam kejadian kira-kira pukul 11.30 malam itu.

Komander Pasukan Polis Marin Wilayah 4 Sabah, Asisten Komisioner Mohd Pajeri Ali, berkata sepasukan anggota PPM menahan dua bot dalam keadaan mencurigakan susulan maklumat orang awam.

“Siasatan mendapati semua penumpang mengaku datang dari Filipina dengan membayar sebanyak 9, 500 peso setiap penumpang kepada juragan.

“Semua warga asing yang berusia tujuh hingga 60 tahun itu ditahan dan dibawa ke Pangkalan Markas Operasi PPM Sandakan untuk tindakan lanjut,” katanya dalam kenyataan di sini, hari ini.

Mohd Pajeri berkata, kes disiasat mengikut Seksyen 26A Akta Anti-Pemerdagangan Orang dan Penyeludupan Migran (ATIPSOM) 2007 kerana menjalankan kegiatan penyeludupan migran.


Pemilik Akaun ‘Bintang Ku’, Polis Lahad-Datu Cari Kau

LAHAD DATU: Ibu Pejabat Polis Daerah (IPD) Lahad Datu meminta pemilik akaun Facebook (FB) ‘Bintang Ku’ supaya tampil membantu siasatan yang dibuka terhadapnya, hari ini.

Ketua Polis Daerah Lahad Datu Asisten Komisioner Nasri Mansor berkata, satu laporan polis dibuat terhadap pemilik akaun berkenaan selepas kenyataan dibuat di FB.

Katanya, pemilik akaun berkenaan dipercayai mengeluarkan kenyataan tidak benar selain mencalar kredibiliti pasukan polis.

“Kenyataan yang ditulis di FB itu mendakwa, pasukan polis yang bertugas di sekatan jalan raya (SJR) dengan sengaja mengeluarkan saman terhadap Hamri Amri disebabkan polis mahu makan duit berkenaan.

“Manakala di ruangan komen pula, Hamri Amri memuat naik gambar resit saman yang dikeluarkan polis trafik IPD Lahad Datu atas kesalahan memandu lesen tamat tempoh,” katanya ketika dihubungi, hari ini.

Nasri berkata, kenyataan yang dimuat naik itu adalah tidak benar dan cuba menjatuhkan serta mencalar imej Polis Diraja Malaysia (PDRM).

Katanya, IPD Lahad Datu memandang serius perkara itu dan tindakan tegas akan diambil terhadap pesalah.

“Kes disiasat mengikut Seksyen 500 Kanun Keseksaan dan jika sabit kesalahan boleh dikenakan hukuman penjara sehingga dua tahun atau denda atau kedua-duanya sekali.

“Kes juga boleh disiasat mengikut Seksyen 233 Akta Komunikasi dan Multimedia 1998 yang membawa hukuman denda tidak melebihi RM50,000 atau penjara tidak lebih satu atau kedua-duanya sekali, jika sabit kesalahan,” katanya.

Nasri berkata, orang awam yang mempunyai maklumat berhubung pemilik akaun berkenaan juga diminta membantu menyalurkan kepada pegawai penyiasat kes Inspektor Sophia Thomas di talian 013-9392505 atau mana-mana balai polis berhampiran.

Sehubungan itu, Nasri menasihati pengguna media sosial supaya berhati-hati semasa mengeluarkan sebarang kenyataan atau komen terutamanya yang boleh membawa kesan menjatuhkan imej, kredibiliti dan maruah seseorang atau jabatan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Putus Kaki Dirempuh Pacuan Empat Roda

BELURAN: Seorang penunggang motosikal putus kaki kanan selepas terbabit dalam kemalangan dengan sebuah kenderaan pacuan empat roda di Jalan Sapi-Nangoh-Paitan, petang kelmarin.

Ketua Polis Daerah Beluran Superintendan Kasim Muda berkata,  mangsa seorang lelaki berumur 28 tahun mengalami kecederaan parah akibat putus kaki sebelah kanan.

“Dalam kejadian di Jalan Sapi-Nangoh-Paitan berhampiran Ladang Ikatan Kayangan menghala ke Sandakan, kenderaan pacuan empat roda yang dipandu lelaki berumur 38 tahun telah mengalami masalah pecah tayar sebelah kanan bahagian hadapan mengakibatkan hilang kawalan,” katanya.

Beliau berkata kereta pacuan empat roda itu telah memasuki Lorong bertentangan dan merempuh sebuah motosikal yang ditunggang oleh mangsa.

“Kejadian kira-kira jam 3.30 petang itu menyebabkan mangsa digilis dan mengakibatkan kaki sebelah kanan putus,” katanya.

Kasim berkata siasatan awal polis mendapati tempat kejadian merupakan laluan selekoh serta merupakan lorong dua hala.

“Mangsa yang cedera parah kemudiannya dihantar ke Hospital Duchess Of Kent Sandakan untuk mendapatkan rawatan lanjut,” katanya.

Beliau berkata kes berkenaan disiasat mengikut Seksyen 43(1) Akta Pengangkutan Jalan (APJ) 1987.


Ibu Rebah Dapat Tahu Anak Penagih Dadah

KOTA KINABALU: Seorang ibu hampir pengsan sebaik mendapat tahu anak lelakinya terlibat dengan penyalahgunaan dadah di Kampung Keliangau, Manggatal, di sini, awal pagi tadi.

Terdahulu, sepasukan pegawai dan anggota dari Agensi Anti Dadah Kebangsaan (AADK) Negeri Sabah menahan suspek semasa berada dalam bilik tidurnya.

Suspek berusia 26 tahun itu mendakwa sedang bersiap keluar rumah untuk mendapatkan bekalan dadah sebelum diberkas AADK.

Lelaki yang bekerja sebagai penarik kereta itu mengaku dirinya sudah terlibat dalam penggunaan dadah jenis syabu sejak berumur 21 tahun.

Ketika dibawa keluar, ibu suspek yang berada di halaman rumah rebah selepas salah seorang anggota menunjukkan sebuah bekas aluminum yang berisi alat menghisap syabu.

Wanita berusia 40-an itu kemudian ditenangkan oleh adik beradik suspek dan dibantu oleh anggota AADK.

Ketua Operasi Agensi Anti Dadah Kebangsaan (AADK) Negeri Sabah Panduan Paglin berkata hasil ujian saringan air kencing yang dijalankan menunjukkan suspek positif dadah jenis syabu.

“Suspek mendakwa kali terakhir mengambil bahan terlarang ini pada siang tadi (isnin).

“Suspek juga mengaku kekerapannya menghisap syabu seorang diri sebanyak tiga kali seminggu dan pada Jumaat lepas, suspek menghisap dadah sebanyak dua kali sehari,” katanya kepada SabahNewsToday yang menyertai Op Cegah AADK Kota Kinabalu Siri 10/2019.

Operasi selama tujuh jam yang bermula jam 9 malam ini berjaya menahan seramai sembilan lelaki kerana disyaki terlibat dengan penyalahgunaan dadah.

Menurut Panduan, kesemua sembilan individu terbabit positif dadah jenis methamphetamine atau syabu.

“Kesemua suspek berumur antara 26 hingga 51 tahun akan disiasat dibawah Seksyen 3 (1) Akta Penagih Dadah (Rawatan dan Pemulihan) 1983 pindaan 1996,” katanya. –SabahNewsToday


“Tidak Jadi Rogol”…Rupanya Dia Bukan ‘Lisa’ Yang Tulen

Kendari (Indonesia): Hasrat seorang perogol untuk memperkosa seorang wanita bernama Lisa yang dikenalinya di media sosial terbantut selepas mendapati mangsanya itu sebenarnya adalah lelaki.

Tribunnews melaporkan, kisah malang lelaki itu yang dikenali sebagai Agus berlaku di semalam di Kodeoha, Kolaka Utara, Sulawesi Tenggara.

Menurut laporan itu, Agus berkenalan dengan Lisa yang dikenalinya di media sosial sebelum mengajak `wanita’ itu berjumpa.

Ketika pertemuan itu, Agus mengajak Lisa yang lengkap memakai tudung berwarna merah ke rumahnya di Desa Rante Limbong dan dia mula merancang untuk merogol `wanita’ itu.

Bagaimanapun, Lisa dilaporkan berjaya melarikan diri sebelum ditemui polis merayau-rayau di bandar berkenaan.

Lisa kemudian dibawa ke balai polis dan disoal-siasat oleh anggota yang bertugas.

Ketika disoal-siasat, Lisa memberitahu dia melarikan diri selepas hampir menjadi mangsa rogol seorang lelaki yang dikenalinya di media sosial.

Namun, polis curiga dengan suara Lisa dan terus mengherdiknya.

“Kamu lelaki atau wanita?,” kata seorang pegawai polis.

Kerana takut akhirnya Lisa mengaku dia adalah lelaki dan terus membuka tudungnya.

Polis yang memeriksa kad pengenalannya mendapati nama sebenar lelaki itu adalah Muhammad Fausan.

Muhammad Fausan juga memberitahu, dia sebenarnya bukan melarikan diri daripada menjadi mangsa rogol Agus tetapi dihalau lelaki itu yang berang selepas mengetahui dia sama jantina dengannya.- Agensi


“Anak Saya Di Mana..,” Ibu Menangis Cari Kelibat Arwah Ashraf, Bagai Tak Percaya Anak Sudah ‘Pergi’

Pemergian pelakon terkenal, Allahyarham Ashraf Sinclair ternyata mengejutkan ramai peminat di Malaysia dan negara jiran Indonesia.

Suami kepada penyanyi terkenal Indonesia, Bunga Cinta Lestari itu dikatakan menghembuskan nafas terakhir pada jam 4.51 pagi akibat serangan jantung.

Jenazah yang berada di Rumah Sakit MMC, Kuningan, telah dibawa pulang ke kediaman pasangan itu di Jalan Pejaten Barat IV, Pasar Minggu, Jakarta Selatan, bagi memberi penghormatan terakhir kepada keluarga dan rakan-rakan terdekat.

Ibu bapanya, Mohamed Anthony John Sinclair dan Khadijah Abdul Rahman bersama keluarga yang tiba dari Kuala Lumpur, juga dilihat tidak dapat menahan sebak setelah tiba ke kediaman tersebut.

Menurut perkongsian media tempatan, tribunnews.com, ibu Ashraf yang menangis ketika berjalan masuk menuju ke rumah, sempat bertanya di manakah ‘kelibat’ anaknya itu.

”Anak saya di mana.. anak saya di mana..?” kata ibu Ashraf.

Bapanya yang berada dalam keadaan sugul dan diam pula dilihat enggan memberikan sebarang keterangan mengenai pemergian Ashraf.

Jenazah akan dikebumikan di Taman Peringatan San Diego Hills, Jawa Barat, pada petang ini.


Belanjawan 2021 Mampu Tingkatkan Keupayaan Sukan Di Sabah

TAWAU: Sabah boleh meningkatkan keupayaan dalam bidang sukan jika Belanjawan 2021 yang diumum kerajaan pada Jumaat dimanfaatkan dengan sebaiknya.

Pembantu Menteri Belia dan Sukan Sabah Andi Muhammad Suryadi Bandi berkata, Sabah mempunyai modal insan dalam bidang sukan yang boleh diketengahkan ke peringkat antarabangsa.

“Namun, kita berhadapan kekangan dari segi kemudahan prasarana yang tidak mencukupi dan masih jauh ketinggalan dari negeri-negeri yang lain.

“Kita mahukan selain pembinaan infrastukturnya, kemudahan sukan juga perlu dimajukan dan ditingkatkan setara dengan negara lain, bahkan menjadikan sukan sebagai satu kerjaya yang mempunyai pendapatan lumayan,” katanya.

Beliau yang juga wakil rakyat Tanjung Batu berkata demikian ketika diminta mengulas mengenai peruntukan Belanjawan 2021 terhadap bidang sukan dan golongan belia di sini.

Menurutnya, salah satu misi Kementerian Belia dan Sukan Sabah adalah melihat peluang hala tuju ahli sukan agar mereka boleh menjana pendapatan dan menjadikan sukan sebagai peluang kerjaya yang boleh dibanggakan.

“Sebab itu kita mengalu-alukan Belanjawan 2021 yang memperuntukkan sejumlah dana dalam bidang sukan khusus bagi membina, menaik taraf dan menyelenggara prasarana sukan di seluruh negara dan sudah tentu Sabah tidak ketinggalan untuk memperolehinya,” katanya.

Beliau dalam pada itu berkata, Belanjawan 2021 juga banyak memberi fokus kepada golongan belia bagi meningkatkan keupayaan mereka khususnya mendapatkan pekerjaan dan sumber pendapatan serta kemahiran yang lebih baik.

“Belanjawan 2021 banyak memfokus untuk golongan belia dengan pelaksanaan pelbagai inisiatif dan insentif, oleh itu kita harap belia merebut dan memanfaatkan peluang yang disediakan untuk mereka,” katanya.

Andi berkata, belia perlu bersikap terbuka untuk bekerja di sektor 3D iaitu ‘dirty’, ‘difficult’ dan ‘dangerous’ (kotor, sukar dan bahaya) yang ketika ini dimonopoli pekerja warga asing dan melihat potensi industri hiliran.

“Ubah minda kerana keengganan belia kita yang kurang berminat dengan sektor 3D ini menyebabkan peluang pekerjaan semakin terhad dan belia juga perlu menjadi pencipta kerja dan tidak hanya mengharap kerajaan semata-mata menyediakan peluang pekerjaan,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Orang Utan Albino Pertama Ditemui Di Borneo

KATINGAN: Orang utan albino pertama ditemui hidup dalam keadaan baik di hutan hujan Borneo, selepas lebih setahun dibebaskan ke habitat asalnya, kata penyokong pemuliharaan.

Alba, orang utan bermata biru dan berbulu putih itu dibebaskan daripada kurungan pada 2017 selepas ia dijadikan haiwan peliharaan penduduk di sebuah kampung di Kalimantan, Indonesia.

Alba kemudian dilepaskan ke hutan bagi menjalani kehidupan liar pada akhir 2018.

Minggu ini, Yayasan Kelangsungan Orangutan Borneo berkata, Alba dilihat memantau tiga lagi orang utan yang dibebaskan ke kawasan berkenaan, baru-baru ini.

“Kita membuat kesimpulan bahawa Alba mampu hidup di hutan selepas dia dilihat tidak bergantung kepada bantuan manusia, selain mampu membuat sarang dan mencari makanan secara sendiri,” kata Pengarah Pemuliharaan Biodiversiti Kementerian Persekitaran, Indra Exploitasia.

Misi menyelamatkan Alba adalah antara berita positif jarang ditemui bagi spesis terancam susulan gangguan habitat akibat penebangan hutan bagi kerja pembalakan, kertas, kelapa sawit dan perlombongan.

Pekerja ladang dan penduduk kampung adalah antara golongan dilihat melakukan serangan ke atas haiwan kerana didapati mengganggu tanaman mereka. – AFP


Kim Swee Mahu Anak Buah Kekalkan Kemenangan Dalam Aksi ‘Borneo Derby’

KOTA KINABALU, 9 April : Pengendali Sabah FC Datuk Ong Kim Swee mahu anak buahnya mengekalkan rentak kemenangan apabila berdepan Sarawak United dalam saingan Liga Super di Stadium Negeri, Kuching, malam esok.

Beliau berkata skuad The Rhinos perlu bersedia mempamerkan komitmen tinggi sekali gus mengekalkan momentum kemenangan selepas berjaya menewaskan Melaka United FC pada Selasa lepas bagi menghasilkan keputusan positif di Kuching.

Ketua Jurulatih Sabah FC itu berkata pertembungan ‘Borneo Derby’ itu satu aksi lebih mencabar apabila sejarah perlawanan sebelum ini kerap kali mendatangkan keputusan yang cukup tipis.

“Kita bermain di tempat lawan lebih-lebih lagi berdepan tuan rumah Sarawak United. Ini sudah tentu memberi kelebihan kepada mereka.

“Pertemuan malam esok dilihat sangat penting untuk kedua-dua pasukan kerana skuad Sabah FC ingin meneruskan rentak kemenangan manakala Sarawak United pula ingin mencatat kemenangan pertama selepas hanya mampu mencuri satu mata dalam tiga perlawanan Liga Super,” katanya dalam kenyataan hari ini.

Beliau berkata kemungkinan besar barisan pemain yang diturunkan pada malam esok adalah sama ketika menewaskan Melaka United FC dan berharap ia dapat mencapai matlamat mengutip tiga mata penting.

“Kita ingatkan agar semua pemain menggalas tugas serta fokus kepada perlawanan penting dengan tidak mengulangi kesilapan sehingga menghasilkan keputusan yang mengecewakan malam esok,” katanya.

Sabah FC kini berada di kedudukan keempat liga dengan enam mata selepas mencatat dua kemenangan dan satu kalah daripada tiga perlawanan setakat ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Beranak Cedera Dalam Pergaduhan Di Pasar Malam Keningau

KENINGAU: Dua beranak cedera di kepala dan perut dalam pergaduhan dengan sekumpulan lelaki di pasar malam di daerah ini, malam tadi.

Kejadian jam 7.30 malam itu dipercayai berlaku akibat perselisihan faham dua beranak terbabit dengan seorang lelaki sebelum rakannya masuk campur dan tercetus pergaduhan.

Ketua Polis Daerah Keningau, Deputi Superintendan Shahrudin Mat Husain berkata, bertindak atas laporan, sepasukan polis menjalankan siasatan dan menahan tiga lelaki disyaki terbabit dalam pergaduhan itu.

Katanya, ketiga-tiga lelaki terbabit ditahan pada malam kejadian di sekitar pekan Keningau.

“Siasatan awal mendapati kejadian itu akibat perselisihan faham dua beranak dengan seorang lelaki hingga tercetusnya pergaduhan itu.

“Dua beranak terbabit cedera di kepala dan perut dipercayai dipukul menggunakan objek keras,” katanya ketika dihubungi, hari ini.

Shahrudin berkata, pihaknya masih menjalankan siasatan lanjut dan kemungkinan ada tangkapan lain dilakukan.

“Siasatan masih diteruskan dan beberapa individu sudah dikenal pasti terbabit dalam kejadian itu.

“Siasatan dijalankan mengikut Seksyen 148 Kanun Keseksaan kerana merusuh,” katanya.

Terdahulu, rakaman video berdurasi empat minit 38 saat yang tular di Facebook sejak pagi tadi menunjukkan dua beranak terbabit bergaduh dengan sekumpulan lelaki sambil membaling barang di kawasan pasar malam berkenaan.

Kejadian turut menunjukkan barang jualan di pasar malam bertaburan dan beberapa orang awam yang berada di kawasan berkenaan dilihat membantu dan meleraikan keadaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pendaftaran Terima Vaksin Covid-19 Di Aplikasi MySejahtera Bermula Hari Ini

KUALA LUMPUR: Pendaftaran untuk menerima suntikan vaksin Covid-19 boleh dibuat di aplikasi MySejahtera telefon pintar masing-masing bermula hari ini (Selasa).

Aplikasi MySejahtera merupakan langkah yang paling cepat untuk mendaftar berbanding empat cara lain yang disediakan.

Pengguna perlu mengemas kini aplikasi tersebut kepada versi 1.0.28 terlebih dahulu bagi meneruskan pendaftaran.

Apabila kemas kini, terdapat satu ruangan vaksin Covid-19 dan apabila ditekan pemohon diminta untuk mengesahkan maklumat seperti nama, nombor kad pengenalan dan nombor telefon.

Setelah disahkan, pemohon boleh terus mendaftar untuk vaksinasi dan dimaklumkan bahawa fasa satu yang bermula esok, 24 Februari hanya untuk barisan hadapan buat masa ini.

Namun, pemohon boleh meneruskan proses pendaftaran dan akan diberitahu apabila fasa seterusnya bermula.

Untuk mendaftar, perlu menjawab empat soalan yang merangkumi minat untuk diberi vaksin, sejarah penyakit, sama ada pemohon terdaftar sebagai orang kurang upaya (OKU) dan alamat rumah sekarang.

Aplikasi MySejahtera mengesyorkan pemohon mengaktifkan pemberitahuan supaya dapat menerima makluman mengenai status vaksinasi.

Program Imunisasi Covid-19 Kebangsaan dilaksanakan dalam tiga fasa bermula 24 Februari ini dengan fasa pertama dari Februari hingga April 2021 untuk kumpulan petugas barisan hadapan melibatkan 500,000 orang.

Fasa kedua pula iaitu dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang.

Fasa ketiga dari Mei 2021 hingga Februari 2022 untuk penduduk di Malaysia berumur 18 tahun ke atas warganegara dan bukan warganegara dengan sasaran lebih 13.7 juta orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Melecur cuba selamat dokumen

SEORANG lelaki melecur pada lengan dalam kebakaran sebuah rumah di Batu 11, Jalan Elopura, Sandakan, petang tadi.

Mangsa, Tobias Adi Soget, 52, dipercayai cuba masuk semula ke dalam rumah untuk mengambil dokumen penting sebelum terkena api dalam kejadian kira-kira 2.30 petang itu.

Ketua Zon Bomba dan Penyelamat Sandakan, Anddre Andrew berkata, bomba menerima panggilan pada 2.53 petang sebelum menghantar 12 anggota bersama dua jentera ke lokasi kejadian yang terletak 16 kilometer dari balai.

Katanya, pihak bomba menggunakan dua aliran dan dua pancutan air untuk memadam kebakaran.

“Kira-kira 80 peratus rumah itu terbakar. Mangsa pula cuma mengalami kecederaan ringan dan dirawat oleh pihak hospital di lokasi kejadian,” katanya.

Anddre berkata, api hanya dapat dikawal pada 5.11 petang dan anggaran kerugian serta punca kebakaran masih dalam siasatan. – Harian Metro


Sabah & Labuan Dilanda Hujan Lebat Esok Hingga Selasa

KUALA LUMPUR: Jabatan Meteorologi Malaysia (Met Malaysia) mengeluarkan amaran cuaca waspada iaitu hujan lebat dijangka berlaku di beberapa bahagian di Sabah dan Labuan, esok hingga Selasa.

Ketua Pengarah Met Malaysia Muhammad Helmi Abdullah dalam kenyataan yang dikeluarkan tengah hari ini memaklumkan kawasan terbabit di Sabah adalah bahagian pedalaman meliputi Sipitang, Tenom, Kuala Penyu dan Beaufort, selain bahagian Pantai Barat serta bahagian Kudat.

Beliau berkata, seluruh Labuan turut terbabit dengan amaran cuaca itu.

“Angin bertiup dari arah barat dijangka berpotensi membawa hujan lebat dan menyebabkan banjir di kawasan berkedudukan rendah di kawasan terbabit,” katanya. – BERNAMA


17 Hari Tidak Pulang Rumah, Ibu Rayu Anak Gadisnya Pulang

IBU RAYU ANAK GADIS SEGERA PULANG SELEPAS 17 HARI KELUAR RUMAH

LAHAD DATU; 27 JUN 2019 – Seorang ibu tunggal merayu anak gadisnya yang menghilangkan diri sejak 17 hari lalu pulang ke rumah mereka di Kampung Sabah Baru Peringkat Dua Jalan Silabukan, Lahad Datu.

Elyna Umar, 35 tahun, berkata anak sulungnya Nur Annisyyah Abdullah, 16 tahun, keluar rumah pada 10 Jun lalu dengan hanya membawa telefon bimbit dan dokumen pengenalan diri.

Bercakap kepada pemberita RTM, beliau berkata,semasa kejadian 10 Jun itu, anaknya dipercayai meminta izin dengan neneknya untuk ke Bandar Lahad Datu menemuinya berikutan Elyna telah ke Bandar berkenaan sejak awal pagi.

Bagaimanapun, kelibat anaknya tidak pernah muncul dan pesanan yang dihantar menerusi ‘whatsapp’ beliau kepada anaknya hanya ‘seen’.

Menurut Elyna, kira-kira pada 15 Jun lepas, beliau ada menghubungi anaknya menerusi panggilan ‘whatsapp’ dan mendapati anaknya menangis teresak-esak sebelum mematikan panggilan berkenaan dan menutup telefon sehingga tidak dapat dihubungi.

Katanya, satu-satunya anak perempuannya itu hanya memberi pesanan kepada ibunya ‘umi, jangan risau saya ok juga, tuan rumah maklum jika tidak balik tidak apa’ semasa menjawab panggilan.

Usaha menghubungi putrinya itu gagal sehingga beliau terpaksa membuat laporan polis pagi tadi di Balai Polis Daerah Lahad Datu kira-kira pukul 9.43 pagi kerana khuatir akan keselamatan anaknya.

Ibu kepada empat anak itu berkata, Nur Anniyysah tidak bersekolah sejak 4 tahun lalu dan sejak kehilangannya, dia tidak dapat melelapkan mata kerana risau memikirkan keadaan anaknya itu.

Sehubungan itu, beliau merayu agar mereka yang mengenali dan ada maklumat tentang keberadaan anaknya untuk segera menghubunginya di talian 011-5166 2583.


Gaduh Di Sebuah Pusat Beli Belah Di KK, Lapan Individu Dicekup Polis

KOTA KINABALU: Lapan lelaki disyaki terbabit dalam pergaduhan membabitkan dua kumpulan di sebuah pusat beli-belah di Jalan Coastal, di Kota Kinabalu, kelmarin, berjaya ditahan polis, semalam.

Dalam kejadian kira-kira 10 malam itu, dua kumpulan berkenaan dikatakan ‘bertempur’ sehingga seorang daripada mereka cedera, manakala sebuah kereta turut rosak selepas dipukul menggunakan benda keras.

Ketua Polis Daerah Kota Kinabalu Asisten Komisioner Habibi Majinji berkata, pergaduhan itu tercetus ketika mangsa yang berusia 24 tahun bersama tiga rakannya melepak di kawasan pantai Tanjung Aru 2.

Katanya, mangsa dan rakannya tiba-tiba didatangi seorang lelaki yang tidak dikenali yang meminta rokok daripada mereka.

“Bagaimanapun, mangsa dan rakannya berkata kepada individu terbabit mereka tidak mempunyai rokok menyebabkan lelaki itu berang dan terus memaki hamun sehingga mencetuskan pertengkaran antara mereka.

“Mangsa bersama tiga rakannya kemudian meninggalkan tempat kejadian, namun dikejar oleh suspek bersama lima lagi rakan suspek,” katanya ketika dihubungi, hari ini.

Habibi berkata, mangsa yang memandu kereta menuju ke sebuah pusat beli-belah di Jalan Coastal, sebelum kenderaannya dipintas oleh suspek bersama rakannya dan bertindak menyerang mangsa.

“Akibat kejadian itu mangsa mengalami kecederaan di muka dan badan. Susulan kejadian itu, ahli keluarga mangsa membuat laporan polis di Balai Polis Karamunsing, kira-kira 12 tengah malam.

“Siasatan mendapati, kumpulan suspek turut merosakkan palang keluar di parkir pusat beli-belah berkenaan,” katanya.

Habibi berkata, bertindak atas laporan itu, sepasukan polis daripada daripada Cawangan D7, Bahagian Siasatan Jenayah Ibu Pejabat Polis Daerah (IPD) Kota Kinabalu menahan lapan lelaki disyaki terbabit dalam pergaduhan itu.

“Semua suspek lelaki berusia 20 hingga 25 tahun diberkas dalam beberapa siri serbuan di sekitar bandar raya itu dari jam 7 malam hingga 9 malam.

“Semua suspek kini direman untuk siasatan lanjut mengikut Seksyen 324/427 Kanun Keseksaan,” katanya.


TERKINI COVID-19: Kes Baru Cecah 4 Angka, 1,228 Kes Dilaporkan Hari Ini

PUTRAJAYA, 24 Okt: Terdapat 1,228 kes baharu jangkitan COVID-19 dilaporkan hari ini, menjadikan jumlah keseluruan meningkat ke 25,742 kes.

Daripada angka tersebut, 889 kes dikesan di Sabah di mana 500 kes melibatkan kluster-kluster termasuk lapan (8) kes daripada kluster baharu.

Selain itu, 254 kes adalah daripada saringan kontak rapat kes-kes positif dan 136 kes lagi daripada lain-lain saringan.

Dalam pada itu, sebanyak 671 kes pulih dan dibenarkan discaj hari ini, menjadikan angka kumulatif sembuh meningkat ke 16,555 kes bersamaan 64.3 peratus.

Daripada jumlah sembuh tersebut, 449 kes adalah di Sabah, 83 di Selangor, 68 di Pulau Pinanb

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Tiada Salam, Ciuman Ketika Beraya’

PUTRAJAYA – Tiada salam dan ciuman lazimnya yang menjadi amalan ketika perayaan Aidilfitri bagi menjaga jarak sosial selamat untuk mengelakkan jangkitan koronavirus (Covid-19).

Ketua Pengarah Kesihatan, Datuk Dr Noor Hisham Abdullah berkata, penjarakan sosial merupakan salah satu garis panduan Kementerian Kesihatan Malaysia (KKM).

“Tiada salam-salam, cium-cium, jaga jarak selamat dan gunakan cecair pembasmi kuman,” katanya pada sidang akhbar perkembangan terkini Covid-19 di kementeriannya di sini hari ini.

Sementara itu menurutnya, cadangan 20 orang beraya di sesebuah rumah adalah melibatkan kumpulan ahli anggota keluarga termasuk anak dan cucu.

Menurutnya, nombor berkenaan adalah relatif berdasarkan keluasan sesebuah rumah.

“Jika 20 orang di sebuah pangsapuri, ia adalah sesak dan dikira telah melanggar prosedur operasi standard (SOP) KKM.

Beliau berkata, penjarakan sosial perlu dipastikan bagi melindungi golongan berisiko terutamanya warga emas.

Katanya, kementerian juga tidak membenarkan adanya kunjungan pelawat di setiap rumah.

“Apa yang penting, dalam tempoh masa tersebut adalah penjarakan sebagaimana Perdana Menteri, Tan Sri Muhyiddin Yassin katakan,” katanya.

Semalam, Muhyiddin dalam perutusan khasnya berkata, kerajaan memberi kelonggaran dengan membenarkan aktiviti ziarah bersama jiran terdekat dengan had maksimum 20 orang pada satu-satu masa.


Najib Terus Desak Kerajaan Beri Bantuan Bilion Ringgit Pada Sabah

PETALING JAYA: Bekas perdana menteri Najib Razak terus mendesake kerajaan supaya memberi bantuan bilion ringgit kepada Sabah yang terjejas teruk dengan gelombang ke-3 Covid-19.

Pemimpin Umno itu menarik perhatian pembacanya di Facebook kepada bayaran Petronas kepada Putrajaya, mengatakan syarikat minyak nasional itu sudah meluluskan dividen tambahan sebanyak RM10 bilion kepada kerajaan untuk membantu memerangi wabak, menjadikan jumlah keseluruhan yang diterima RM34 bilion tahun ini.

Katanya lagi, Petronas juga boleh bayar RM2.9 bilion kepada kerajaan Sarawak sebagai cukai jualan petroleum.

“Tapi Petronas atau kerajaan pusat tak boleh bayar sekurang-kurangnya RM1 bilion kepada kerajaan Sabah untuk bantuan segera, termasuk untuk membayar tambahan RM1,000 untuk Bantuan Perihatin Nasional (BPN) khusus untuk Sabah?” soalnya.

Najib memberikan 3 alasan menjelaskan kenapa Sabah layak terima bantuan bilion ringgit, antaranya Sabah paling terkesan dalam gelombang ke-3 Covid-19, dan negeri itu juga paling lama dilaksanakan perintah kawalan pergerakan.

“Sabah antara negeri dengan kadar kemiskinan paling tinggi dan bertambah lagi teruk apabila kadar pertumbuhan ekonomi turun dari kadar 8.2% iaitu paling tinggi antara semua negeri pada 2017 bawah BN ke paling rendah antara semua negeri untuk 2 tahun berturut-turut (2018: 1.5%, 2019: 0.5%) bawah PH Plus dan Warisan.

“Sebab itu, Sabah perlukan bantuan segera yang cukup besar agar jurang pendapatan dan pembangunan antara Sabah dengan negeri-negeri lain tidak bertambah besar.”

Atas alasan itu, Najib menegaskan Sabah perlu bantuan segera yang cukup besar.

Pemimpin Umno itu sebelum ini mencadangkan bantuan tambahan wang tunai sebanyak RM1,000 keapda golongan B40 dan M40 di Sabah yang diluluskan untuk menerima BPN sebelum ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirSial Mula Operasi Tengah Bulan Ini

KARACHI, Pakistan : Syarikat penerbangan swasta ketiga Pakistan , AirSial yang sebelum ini menangguhkan penerbangan pertama pada Jun 2020 akibat penularan pandemik koronavirus akan mula beroperasi pertengahan bulan ini.

Menurut laporan portal Profit, penerbangan pertama AirSial menggunakan pesawat Airbus A320 telah  tiba dari Amerika Syarikat di Lapangan Terbang Antarabangsa Jinnah di Karachi, Ahad lalu.

Kesemua operasi penerbangan AirSial dikatakan akan bergantung sepenuhnya pada tiga buah pesawat Airbus A320-200 yang dipinjam daripada AerCap.

Syarikat AerCap adalah syarikat pinjaman pesawat terbesar di dunia yang berpangkalan di Dublin, Ireland.

Meraikan penerbangan pertama AirSial ke Pakistan, bekas kapten pasukan kriket kebangsaan, Shoaib Malik memuat naik status di Twitter bagi meluahkan rasa bangganya.

“Akhirnya pesawat AirSial A320 yang dinanti-nanti telah tiba, ini waktu yang membanggakan buat semua orang di bandar Sialkot yang turut bekerja keras sepanjang proses ini,” katanya. – Agensi


Tak kisah banyak kali jadi hantu

PETALING JAYA: Pelakon, Marsha Milan, tidak menolak untuk kembali memegang watak hantu atau membintangi filem seram walaupun dirinya seorang yang penakut.

Menurut Marsha, dia akan terus mencabar diri dengan melakonkan apa sahaja watak selagi produser atau pengarah masih mempercayai bakatnya.

“Saya tidak kisah untuk terus berlakon filem hantu atau cerita seram. Apa juga watak dihulurkan, ia tentu sahaja menjadi ruang untuk saya mempelbagaikan gaya lakonan.

“Sebagai pelakon, saya tak boleh memberikan lakonan yang sama sahaja, biar apa juga karakter dijayakan. Menjadi tanggungjawab saya untuk menggalas amanah diberikan dengan sebaik mungkin,” katanya ketika ditemui pada majlis tayangan filem Tujuh di Mutiara Damansara, di sini.

Bakal menemui penonton di pawagam mulai 8 November ini, selain Marsha, filem arahan Raja Mukhriz Raja Ahmad Kamaruddin itu turut dilakonkan Johan As’ari, Pekin Ibrahim, Siti Saleha, Cristina Suzanne, Riz Amin dan Faizal Hussein.

Marsha yang turut dikenali sebagai penyanyi berkata, sudah beberapa kali dia melakonkan watak hantu di televisyen.

“Di layar perak pula, baru dua kali saya diberikan watak sebegitu. Malah, Tujuh sebenarnya pengalaman pertama saya memainkan watak hantu.

“Cuma, berikutan masalah tertentu, filem terbitan Primeworks Studios ini perlu menunggu hampir enam tahun untuk menemui penonton,” katanya yang turut menjayakan watak sedemikian dalam filem arahan Osman Ali, Jwanita (2015).

Bercerita lanjut, Marsha berkata, karakter Suri dilakonkannya dalam filem itu dianggap cukup berbeza jika dibandingkan dengan beberapa karya pernah dijayakan sebelum ini.

“Sebelum bertukar menjadi hantu, Suri sebenarnya seorang gadis yang naif dan bersikap tenang. Ia memang jauh berbeza dengan karakter sebenar saya yang ‘gila-gila’.

“Saya turut mencabar diri dengan melakukan babak aksi. Dalam filem ini, ada babak yang memerlukan saya menaiki kren bagi adegan yang menampakkan watak lakonan saya seperti dihempas ke gaung. Biarpun gayat, saya perlu melawan rasa takut.

“Saya sahut cabaran menjayakan babak itu bagi memberikan lebih impak kepada watak Suri. Pengarah juga enggan bergantung harap pada teknik imejan janaan komputer (CGI) kerana dia mahukan sesuatu yang tampak lebih hidup,” katanya.

Menerusi filem terbabit, Marsha turut berduet dengan Qody Rani menyanyikan lagu Ku Bersumpah, ciptaan Kausar.


Mayat Lelaki Ditemukan Terapung

Kota Kinabalu: Mayat lelaki warga emas ditemukan terapung di kawasan perairan berhampiran bangunan Pusat Konvensyen Antarabangsa Sabah, semalam.

Mayat lelaki berusia 78 tahun itu ditemukan terapung oleh orang ramai kira-kira pukul 5.30 petang.

Ketua Polis Daerah Kota Kinabalu, Asisten Komisioner Habibi Majinji berkata, pihaknya menerima maklumat itu daripada orang ramai untuk mendapatkan bantuan.

“Hasil siasatan awal mendapati, mangsa yang bekerja sebagai nelayan disedari hilang oleh ahli keluarganya dan satu laporan polis dibuat kira-kira pukul 11 pagi berhubung kehilangannya.

“Mangsa dikatakan keluar menangkap ikan kira-kira pukul 5.30 pagi sehari sebelum kejadian di kawasan Pelabuhan, Tanjung Lipat, namun tidak pulang ke rumah selepas itu,” katanya ketika dihubungi, hari ini.

Habibi berkata, anak lelaki mangsa yang berusia 36 tahun telah membuat pengecaman melalui gambar dan pakaian yang dipakai mangsa.

“Mayat kemudian dibawa ke jeti Jesselton Point oleh anggota Pasukan Polis Marin (PPM) untuk tindakan lanjut.

“Seramai empat pegawai daripada Jabatan Kesihatan Negeri Sabah (JKNS) turut melakukan proses menyahkuman mangsa bagi mencegah penularan Covid-19, ” katanya.

Katanya lagi, mayat dihantar ke Jabatan Forensik Hospital Queen Elizabeth 1 dan setakat ini, punca kematian masih tidak diketahui.

“Proses bedah siasat juga akan dijalankan sejurus mendapat keputusan saringan Covid-19.

“Kes diklasifikasi sebagai kes mati mengejut,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Disyaki Anggota Abu Sayyaf, Lelaki Guna Pasport Malaysia Ditahan Di Manila

KUALA LUMPUR : Seorang lelaki disyaki anggota kumpulan militan Abu Sayyaf yang membawa pasport Malaysia ditahan di Lapangan Terbang Antarabangsa Ninoy Aquino, di Manila, pada 10 Mei.

Memetik laporan Manila Standard, polis Filipina mendapat maklumat berhubung ketibaan pemegang pasport Malaysia, Omar Harun, atau Airola-Adjustable, kira-kira 5 petang, yang tiba dari Malaysia menerusi Philippine Airlines.

Lelaki berusia 52 tahun itu, dikatakan menjadi pengawal keselamatan dan penduduk dari Zamboanga City. Dia dikehendaki pihak berkuasa berhubung dakwaan pembabitan dalam penculikan seorang ahli Jehovah Witness, pada 2002.

“Berbekalkan waran tangkap, sepasukan polis daerah selatan bersama bantuan Biro Imigresen, Kumpulan Keselamatan Penerbangan dan polis Lapangan Terbang Antarabangsa Ninoy Aquino, memberkas suspek sejurus tiba,” kata laporan itu.

Siasatan awal mendapati suspek menggunakan pasport Malaysia bertujuan menyembunyikan identiti sebenarnya.

Kata laporan itu, Omar merupakan ahli keempat kumpulan Abu Sayyaf, di bawah pimpinan Radullan Sahiron, yang ditangkap polis daerah selatan negara itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Berpantang Lompat Dari Tingkap Untuk Selamatkan Diri, Bayi

KOTA KINABALU: Wanita berpantang terpaksa melompat dari tingkap rumahnya untuk menyelamat bayi perempuannya dalam kebakaran tiga rumah di Kampung Sembulan Baru, malam tadi.

Dalam kejadian jam 11.30 malam itu, Nurshafieka Rahim, 23, yang baru saja melahirkan anak sulungnya dua minggu lalu terpaksa terjun pada ketinggian kira-kira tiga meter, namun bernasib baik kerana tidak mengalami kecederaan.

Mereka antara 93 penduduk yang tinggal sehelai sepinggang selepas tiga rumah yang didiami di kampung itu terbakar. Semua penduduk dilaporkan terselamat dan ditempatkan di Dewan Sembulan sebagai penempatan sementara.

Beliau berkata, ketika kejadian dia sedang tidur bersama bayinya manakala suaminya tiada di rumah kerana keluar bekerja.

“Saya masuk tidur pada jam 7 malam tapi terbangun ketika kejadian kerana terhidu bau asap dan terdengar jeritan kakak mengatakan ada api.

“Saya kemudian terkejut apabila tiba-tiba melihat api sudah ada di hadapan pintu bilik dan terpaksa keluar dari tingkap bilik sambil memeluk erat bayi saya sebelum melompat ke arah tong air dan seterusnya melompat terus ke tanah,” katanya ketika ditemui di Dewan Serbaguna Sembulan, di sini, hari ini.

Nurshafieka berkata, dia terpaksa berbuat demikian demi menyelamatkan diri dan bayinya kerana keadaan ketika itu sudah terlalu genting.

“Mujur saya dan bayi tidak mengalami kecederaan selepas melompat dari tingkap bilik.

“Cuma bayi saya mungkin sedikit terkejut dan menangis namun semuanya dalam keadaan baik,” katanya.

Seorang lagi mangsa, Elnah Ukan, 60, berkata mereka kini tinggal sehelai sepinggang selepas gagal menyelamatkan barangan di dalam rumah dan terpaksa menanggung kerugian lebih RM500 untuk persiapan barang persekolahan lima cucunya.

“Pakaian dan peralatan sekolah lima cucu saya yang akan memulakan persekolahan minggu hadapan sudah disediakan sejak kelmarin.

“Tetapi semuanya tidak sempat diselamatkan dan musnah terbakar dalam kejadian semalam,” katanya.

Elnah berkata, mujur semua ahli keluarganya seramai 18 orang terselamat di dalam kejadian itu dan kini mereka semua ditempatkan di dewan itu buat sementara waktu.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan kejadian itu pada jam 11.32 malam.

Seramai 36 anggota dari Balai Bomba dan Penyelamat (BBP) Kota Kinabalu, BBP Penampang dan BBP Lintas digerakkan ke lokasi kejadian.

“Sebaik tiba, kebakaran anggota mendapati kebakaran membabitkan tiga rumah jenis separuh kekal terbakar dan terdapat empat motosikal turut musnah dalam kejadian ini,” katanya dalam kenyataan.

Beliau berkata, api berjaya dikawal pada jam 12.05 tengah malam dan operasi ditamatkan pada jam 1.20 pagi, namun punca kejadian dan kerugian masih dalam siasatan.


Ops Sarang: Polis gempur Sarang Dadah Di Likas & Sinsuran

KOTA KINABALU: Polis menahan 32 individu termasuk enam warga asing atas beberapa kesalahan membabitkan penyalahgunaan dadah dalam Op Sarang yang dijalankan bermula 30 November hingga semalam.

Timbalan Ketua Polis Daerah Kota Kinabalu, Superitenden George Abd. Rakman berkata, operasi dijalankan Jabatan Siasatan Jenayah Narkotik itu turut berjaya merampas dadah jenis syabu sebanyak 58.01 gram dan pil ekstasi seberat 2.40 gram yang dianggarkan bernilai RM8,925.

Beliau berkata, operasi dilakukan di sekitar kawasan Sinsuran dan Kampung Likas.

Katanya, operasi diteruskan dengan Op Ice Breaker yang melibatkan 12 pegawai dan 136 anggota di mana seramai 101 orang lelaki dan wanita diperiksa.

“Seramai 32 individu ditangkap dibawah  Akta Dadah Berbahaya, kejayaan terbesar ialah satu tangkapan di bawah Seksyen 39B Akta Dadah Berbahaya 1952 diikuti Seksyen 39A (1), Seksyen 12 (2) dan Seksyen 15 (1)(a) akta yang sama.

“Dua individu ditahan atas kesalahan pengedaran dadah diikuti tiga individu bagi kesalahan memiliki dadah manakala 27 lagi melibatkan kesalahan urin,” katanya dalam satu kenyataan hari ini.

Sementara itu, George menegaskan, usaha pihak polis membanteras penyalahgunaan dadah akan diteruskan demi kesejahteraan orang awam di sekitar Kota Kinabalu.

“Kerjasama daripada orang awam amat kami perlukan dengan menyalurkan maklumat ke talian Ibu pejabat Polis Daerah (IPD) di talian 088529220 atau halaman Facebook kami,” katanya.


Hukum mati bunuh lelaki albino

BLANTYRE: Mahkamah tinggi Malawi kelmarin menjatuhkan hukuman mati ke atas seorang lelaki yang didapati bersalah membunuh seorang pemuda albino dua tahun lalu.

Pesalah Willard Mikaele membunuh Mphatso Pensulo, 19, di daerah selatan Thyolo pada 2017, lapor AFP.

“Dia merancang bunuh seorang albino kerana mahu cepat kaya, seperti disarankan oleh dukun,” kata hakim Maclean Kamwambe.

Kali terakhir kerajaan Malawi menjatuhkan hukuman mati adalah pada 1994 dan selepas itu digantikan dengan penjara seumur hidup.

Serangan terhadap golongan albino semakin meningkat sejak 2014 dan kebanyakan kes membabitkan upacara sihir untuk mendapatkan kekayaan dan nasib baik.

Berdasarkan data kumpulan hak asasi Amnesty International, sebanyak 148 kes jenayah membabitkan orang albino dengan sekurang-kurangnya 21 kematian dilaporkan sejak November 2014.

Bagaimanapun, hanya 30 peratus kes disiasat sepenuhnya dengan satu pembunuhan dan cubaan membunuh berjaya didakwa. – AFP


‘Runner’ Maut Terlibat Kemalangan Jalanraya

TAWAU; 03 MARCH 2021 (Rabu) : Seorang Penghantar Makanan (runner), 22-tahun maut selepas terlibat kemalangan jalanraya yang berlaku di Kilometer-6 Jalan Utara Baru membabitkan sebuah motosikal dan lori, petang kelmarin.

Ketua Polis Daerah Tawau, ACP Peter Umbuas berkata, ketika kejadian, mangsa yang mengalami pendarahan di dalam perut dan kecederaan pada kaki kanan telah dikejarkan ke Hospital Tawau bagi mendapatkan rawatan lanjut.

Katanya, bagaimanapun, selepas hampir 12-jam mendapatkan rawatan, pegawai perubatan mengesahkan mangsa telah meninggal dunia kira-kira pukul 3.30-pagi hari ini.

Terdahulu, hasil siasatan awal pihak polis, mendapati lori yang dipandu lelaki 28-tahun itu sedang dalam perjalanan dari Taman Muhibbah Indah menghala ke Kampung Sin San, Pasir Putih dan telah bertembung dengan mangsa yang menunggang motorsikal dari arah bertentangan jalan dalam kejadian kira-kira pukul 3.10-petang.

Katanya, pemandu lori terbabit dipercayai telah hilang kawalan pemanduan dan telah memberhentikan (brek) lori dipandunya apabila secara tiba-tiba lori berkenaan mengelongsor di atas jalan basah dan licin dan melanggar mangsa.

Mengulas lanjut, ACP Peter berkata, pemandu lori terbabit telah ditahan bagi membantu siasatan. Kes berkenaan disiasat dibawah Seksyen 43 Akta Pengangkutan Jalan (APJ) 1987 telah dipindah ke Seksyen 41(1) Akta Pengangkutan Jalan (APJ) sebaik mangsa disahkan meninggal dunia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rampasan Aset Tidak Berasas, Kata Petronas

KUALA LUMPUR : Petronas menganggap tindakan diambil terhadap dua anak syarikatnya yang menerima notis “Saisie-arret” sebagai tidak berasas dan akan terus mempertahankan kedudukannya.

Petronas mengesahkan anak syarikatnya, Petronas Azerbaijan (Shah Deniz) dan Petronas South Caucasus menerima notis itu semalam.

Gergasi petroleum negara itu berkata, kedua-dua anak syarikat itu, melupuskan semua aset di Republik Azerbaijan dan hasil daripada pelupusan telah dipulangkan dengan sewajarnya.

“Petronas merujuk kepada laporan media Financial Times bertajuk ‘Petronas subsidiaries seized as lawyers press $15bn claim on Malaysia’. Kami mengesahkan bahawa kedua-dua anak syarikat dalam laporan ini telah menerima notis ‘Saisie-arret’ pada 11 Julai 2022.-ADVERTISEMENT-Ads by

“Petronas menganggap tindakan yang diambil terhadapnya sebagai tidak berasas dan akan terus mempertahan kedudukan Petronas dari segi undang-undang dalam hal ini,” katanya dalam kenyataan.

Aset dua anak syarikat Petronas di Azerbaijan dirampas oleh waris kesultanan Sulu, yang dikatakan menuntut USD14.92 bilion (RM62.59 bilion) daripada Malaysia, demikian menurut laporan Financial Times.

Peguam pihak yang menuntut, dilaporkan merampas aset Petronas yang didaftarkan di Luxembourg itu dengan nilai dilaporkan mencecah lebih USD2 bilion.

Peguam berkenaan berkata, bailif di Luxembourg merampas syarikat induk bagi pihak pelanggan mereka.

Langkah itu yang pertama kali dilaporkan, sebahagian daripada tindakan undang-undang yang dikemukakan pada 2017 oleh waris Sulu untuk mendapatkan pampasan terhadap tanah di Sabah yang didakwa dipajak oleh nenek-moyang mereka kepada sebuah syarikat perdagangan British pada 1878. – FMT


Kes Jangkitan COVID-19 Di Seluruh Dunia Kini Hampir 2 Juta

Kes jangkitan Covid-19 seluruh dunia menghampiri angka dua juta pada Isnin.

CNBC melaporkan, jumlah itu peningkatan dua kali ganda dalam tempoh 11 hari selepas Pertubuhan Kesihatan Sedunia (WHO) mengeluarkan arahan penjarakan sosial.

Data terkini dikumpulkan Johns Hopkins University (JHU) di Amerika Syarikat (AS) merekodkan, jumlah kes jangkitan seluruh dunia adalah 1,918,855 mangsa dengan 119,588 kematian.

Ia dua kali ganda berbanding direkodkan pada 2 April lalu iaitu sejuta kes dan 50,000 kematian.

Apabila wabak itu direkodkan bermula di Wuhan, China, Disember lalu, dunia belum mengetahui mengenai virus ini.

Sejak itu, ia merebak pantas hampir di setiap negara dan menjejaskan rutin harian jutaan penduduk dunia.

Kini, hampir separuh daripada populasi penduduk dunia menjalani perintah berkurung bagi melawan wabak itu.

Daripada jumlah itu, 1.3 bilion adalah penduduk India.

Meskipun jumlah kes memuncak di beberapa negara termasuk AS, WHO memberi amaran penarikan semula perintah berkurung boleh memberi kesan negatif.

“Panduan kawalan perintah berkurung mesti ditarik secara berperingkat dan terkawal. Ia tidak boleh berlaku sekali gus,” kata Ketua Pengarah WHO Tedros Adhanom Ghebreyesu, semalam.

Berdasarkan data JHU, setakat ini, AS merekodkan jumlah jangkitan kes tertinggi iaitu 581,679 yang mewakili lebih 25 peratus kes jangkitan seluruh dunia.

Di New York, virus itu menjangkiti lebih 195,749 mangsa. – Agensi


Polis wanita pertama negara, Sariah meninggal dunia

TELUK INTAN 11 Mac – Seorang daripada anggota kumpulan pertama Pasukan Polis Konstabel Wanita negara, Sariah Ali meninggal dunia pada usia 84 tahun akibat sakit tua di kediamannya di Taman Cicely di sini hari ini.

Menurut anak sulungnya, Zaidah Kamaruddin, 60, ibunya meninggal pada pukul 2.10 petang tadi dan jenazah akan dikebumikan esok di Tanah Perkuburan Islam Kampung Padang Tembak di sini.

“Pagi tadi emak seperti biasa, sihat dan boleh berbual-bual dan bersembahyang. Sebelum ini emak menghidap darah tinggi dan masalah jantung tapi sudah sembuh.

“Pada tengah hari tadi, emak kata nak makan bubur lalu saya belikan dan letakkan di sisinya. Selepas itu saya tengok emak sudah tidak bergerak dan badannya sejuk,” katanya ketika ditemui di kediamannya di sini hari ini.

Sariah, anak bongsu daripada lima beradik berasal dari Jalan Sulaiman, Muar, Johor merupakan seorang daripada 64 wanita kumpulan pertama Pasukan Polis Konstabel Wanita yang ditubuhkan setahun sebelum kemerdekaan negara.

Dia menyertai pasukan keselamatan tersebut pada 1 Julai 1956 dan bersara pada tahun 1982.

Allahyarham meninggalkan tujuh orang anak. – UTUSAN ONLINE


Rakyat Sabah Berhak Tahu Penyingkiran Saya Ikut Perlembagaan Atau Tidak, Kata Musa

KOTA KINABALU: Bekas ketua menteri Sabah Musa Aman bersyukur kerana berpeluang mengemukakan tuntutannya sebagai ketua menteri yang sah di Mahkamah Persekutuan.

“Syukur ke hadrat Allah kerana saya diberi kebenaran oleh Mahkamah Persekutuan hari ini bagi meneruskan semakan rayuan untuk diisytiharkan sebagai ketua menteri Sabah yang sah,” katanya dalam kenyataan hari ini.

Mahkamah, dengan majoriti 2-1 hari ini membenarkan permohonan Musa untuk meminta pengisytiharan beliau adalah ketua menteri Sabah yang sah selepas pilihan raya negeri ke-15 pada 2018.

“Akhirnya, saya diberi peluang untuk membicarakan kes saya secara sepenuhnya di peringkat mahkamah tertinggi.

“Mahkamah Persekutuan mengambil ketetapan kes terhadap TYT Sabah dan Shafie Apdal bukan bersifat akademik, justeru wajar diperdengarkan supaya Mahkamah Persekutuan dapat menentukan keabsahan langkah menolak saya sebagai ketua menteri, susulan pelantikan Shafie sebagai penyandang jawatan berkenaan,” katanya.

Musa berkata, mahkamah juga mengambil pendirian bahawa dapatan daripada kes itu bukan hanya melibatkan seorang individu tetapi untuk semua rakyat Sabah khususnya dan negara secara amnya.

“Rakyat Sabah mempunyai hak untuk mengetahui sama ada langkah penyingkiran terhadap saya sebagai ketua menteri dibuat selaras Perlembagaan Sabah atau sebaliknya. Mahkamah juga menyatakan yang kes ini mempunyai implikasi perlembagaan dan perundangan di peringkat persekutuan.

“Seperti saya nyatakan sebelum ini bahawa kes ini bukan berkisar mengenai diri saya. Ia adalah berhubung perjuangan menuntut kebenaran, keadilan dan memartabatkan Perlembagaan Sabah,” katanya yang berterima kasih kepada keluarga, pasukan perundangan, sahabat, rakan seperjuangan politik dan penyokong yang kekal bertahan dengannya selama ini.

Dalam perbicaraan sebelum ini, hakim Abdul Rahman Sebli berkata kebenaran rayuan Musa dan bekas Ahli Dewan Undangan Negeri (Adun) Tamparuli, Jahid Jahim mesti didengar kerana persoalan undang-undang yang dikemukan amat penting.

“Ini perlu diselesaikan oleh Mahkamah Persekutuan dan tidak boleh dibiarkan tergantung,” katanya.

Rahman berkata, rakyat Sabah mempunyai hak untuk mengetahui sama ada penyingkiran Musa dilakukan secara sah dan mengikut Perlembagaan Sabah.

Hakim Zabariah Mohd Yusof bersetuju dengan Rahman.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Firma Korea Labur RM2.3 Bilion Buka Kilang Di Sabah

KOTA KINABALU: SK Nexilis, syarikat Korea Selatan yang membina kerajang tembaga bagi pengeluar bateri kenderaan elektrik (EV), SKC, membuka kemudahan pengeluaran luar negara pertamanya di Kompleks Perindustrian KKPI, dekat sini.

Dengan cadangan pelaburan 650 bilion won (RM2.3 bilion), syarikat itu akan membina kemudahan pengeluaran kerajang tembaga dengan kapasiti pengeluaran tahunan 50,000 tan.

Pembinaan kemudahan berkenaan dijadualkan bermula pada separuh pertama 2021 dan operasi komersial akan bermula pada 2023.

Sebaik beroperasi, kemudahan baharu itu akan meningkatkan kapasiti pengeluaran kerajang tembaga SK Nexilis sebanyak tiga kali ganda kapasiti global semasanya kepada kira-kira 100,000 tan.

SK Nexilis adalah peneraju global teknologi pembuatan kerajang tembaga bagi bateri.

Syarikat itu mempunyai reputasi industri kerana membina antara kilang kerajang tembaga yang terbaik.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali, berkata kerajaan gembira apabila anak syarikat kepada firma Fortune 500 memilih Malaysia sebagai lokasi pelaburan luar negara pertamanya.

Katanya, ia adalah satu daripada banyak kisah kejayaan di mana Lembaga Pembangunan Pelaburan Malaysia (MIDA) memudahcara untuk membawa pelaburan berkualiti ke dalam negara.

“Sebagai pemimpin global dalam inovasi teknologi-nipis untuk pembuatan kerajang tembaga, kami percaya kehadiran SK Nexilis akan menarik lebih banyak pelabur untuk melengkapkan rangkaian rantaian bekalan bateri EV Malaysia.

“Ia sekali gus menjadikan kita sebagai hab untuk kerajang tembaga berketepatan tinggi dan berkualiti tinggi untuk aplikasi khusus,” katanya.

Tambahnya, pelaburan ini juga akan merangsang jaringan bakat dan kemampuan Malaysia melalui inisiatif dengan universiti dalam negeri dan institusi teknikal.

“Di sebalik pandemik yang berterusan, MIDA terus menarik pelaburan berteknologi tinggi seperti ini ke dalam negara untuk memberi peluang untuk inovasi dan pembangunan rantaian bekalan tempatan.

“Ini adalah penciptaan nilai yang akan meningkatkan ekosistem dan daya saing industri te – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terminal Feri Di Labuan Dijangka Lebih Sibuk, Sesak Menjelang Aidilfitri

LABUAN, 26 April : Dua terminal feri di Labuan dijangka lebih sibuk daripada biasa menjelang sambutan Aidilfitri, ditambah pula dengan pembukaan semula sempadan Malaysia kepada pengembara luar negara sejak 1 April lepas.

Mereka yang merancang untuk menaiki feri ro-ro (roll on-roll off) atau bot penumpang pada hujung minggu ini perlu menempah tiket lebih awal, bersedia untuk menunggu lama selain tiba awal, demikian peringatan operator feri kepada penumpang dan pemilik kenderaan.

Dua operator feri Labuan Mainland Link Sdn Bhd dan Juta Bonus Sdn Bhd mengesahkan bahawa tempahan tiket sudah penuh untuk 27 April hingga 2 Mei.

Pengarah Jabatan Laut Labuan Alimuddin Amirudin memberitahu Bernama, jabatannya meluluskan 12 perjalanan sehari bagi dua operator feri itu bagi laluan Labuan-Menumbok-Labuan dan dua perjalanan ulang-alik bagi laluan Muara, Brunei.

Beliau berkata operator feri Labuan Mainland Link Sdn Bhd yang mengendalikan tiga feri iaitu Kimanis 1, Purajaya 1 dan Goodwill Star menyediakan sembilan perjalanan, manakala feri Galaxy yang dikendalikan Juta Bonus Sdn Bhd menawarkan tiga perjalanan sehari untuk perayaan itu.

“Feri ini belayar setiap jam berbanding setiap dua atau tiga jam pada hari biasa, kami sudah menjangkakan lonjakan permintaan untuk hari raya nanti kerana pengembara akan berpusu-pusu ke kaunter tiket untuk pulang ke tanah besar Sabah,” katanya hari ini.

Alimuddin berkata jabatannya juga sentiasa menyokong perkhidmatan feri untuk perjalanan tambahan berikutan permintaan tinggi ribuan pengembara yang ingin pulang ke kampung di Sabah untuk menyambut Aidilfitri.

“Kami menjangkakan dua pengendali feri ini akan mengemukakan permohonan untuk perjalanan tambahan, kami akan memberi pertimbangan untuk kelulusan,” katanya.

Beliau berkata Jabatan Laut Labuan menjangkakan 18,000 penumpang dan 4,000 kenderaan akan menaiki feri 10 hari sebelum perayaan, dan ia akan meningkat kepada sekurang-kurangnya 10 peratus dengan tambahan satu perjalanan.

Pengerusi Labuan Mainland Datuk Chin Hon Vui berkata sambutan Aidilfitri tahun ini adalah paling sibuk dalam sejarah selepas dua tahun tidak dapat beraya disebabkan pandemik COVID-19.

“Bagi mereka yang ingin menaiki kapal, perlu diingat penting untuk tiba ke terminal awal sekurang-kurangnya 45 minit sebelum berlepas…jangan datang terlalu awal sehingga terminal menjadi sesak…ikut jadual perjalanan yang diberikan,” katanya.

Pengurus Labuan Point Enterprise Sdn Bhd – syarikat ejen tiket Terminal Feri Labuan – Ling Song Thieng berkata pihaknya menjangkakan keadaan di terminal lebih sibuk dan sesak, justeru penumpang diingatkan supaya merancang perjalanan mereka sebaiknya.

Pengurus Binabalu Sdn Bhd – ejen tiket Juta Bonus – Lo Pei Ling pula berharap agar Jabatan Laut Labuan meluluskan permohonan perjalanan tambahan bagi mengelakkan orang ramai terkandas di terminal feri.

Sementara itu, Pengarah Eksekutif LDA Labuan (Holdings) Sdn Bhd Mohammad Ridzuan Ibrahim berkata Terminal Feri Antarabangsa Labuan yang mengendalikan penumpang menaiki feri ke beberapa destinasi ke Sabah (Kota Kinabalu, Sipitang dan Menumbok) serta Limbang dan Lawas di Sarawak telah mendapat kelulusan untuk satu ke dua perjalanan (berdasarkan destinasi dan tarikh). – BERNAMa


Polis Tuaran Tahan 10 Penagih

TUARAN: Ibu Pejabat Polis Daerah (IPD) Tuaran berjaya menahan 10 warga tempatan dalam beberapa siri operasi yang dijalankan bagi membanteras aktiviti penyalahgunaan dadah di daerah ini.

Ketua Polis Daerah Tuaran Deputi Superintendan Mohd Hamizi Halim berkata, operasi selama seminggu bermula 26 Ogos hingga 1 September itu dijalankan di beberapa kawasan termasuklah Telipok Ria serta Taman Sri Rugading.

“Hasil operasi berjaya menahan 10 individu masing-masing tujuh memiliki dadah dan tiga yang lain positif dadah jenis syabu selepas ujian air kencing dijalankan.

“Pemerkasaan Ops Tapis ini juga membawa kepada penahanan tujuh penagih dikehendaki dan hasil daripada Ops Hibur juga menahan seorang penagih di sini,” katanya.

Pihaknya juga berjaya merampas sejumlah 1.60 gram syabu yang dianggarkan bernilai RM148.40 mengikut harga pasaran tempatan.

Katanya, kesemua suspek berumur 20 hingga 40 tahun itu akan disiasat mengikut Seksyen 12(2) dan 15(1)(a) Akta Dadah Berbahaya 1952.

“Kita juga mengucapkan terima kasih di atas kerjasama orang awam yang menyalurkan maklumat kepada pihak polis sehingga membawa kepada penangkapan penjenayah ini.

“Usaha membanteras aktiviti penagihan serta penyalahgunaan dadah di daerah ini akan sentiasa ditingkatkan dari semasa ke semasa demi kesejahteraan masyarakat di sini,” katanya.


Perhebat Keselamatan Di Sabah Dengan Aset, Teknologi Baharu

LAHAD DATU: Kawalan keselamatan di Sabah khususnya di Zon Selamat Timur Sabah (ESSZone) akan diperhebatkan lagi dengan penggunaan aset dan teknologi baharu, kata Menteri Dalam Negeri Datuk Seri Hamzah Zainudin.

Beliau berkata pencerobohan anasir luar merupakan masalah yang besar di Sabah, justeru keselamatan dalam negara perlu diperkukuhkan serta diperhebat bagi meningkatkan kawalan sempadan dan perairan negara bagi menangani isu berkenaan.

“Sebab itu dalam perbincangan saya dengan Pesuruhjaya Polis Sabah Datuk Hazani Ghazali serta Komander Kawasan Keselamatan Khas Pantai Timur Sabah (ESSCom) Datuk Ahmad Fuad Othman berasakan Sabah ini adalah kawasan yang perlu kerajaan perhebatkan.

“Hal ini termasuk saya akan berbincang dengan Majlis Keselamatan Negara untuk mengenai strategi baharu ini,” katanya kepada pemberita selepas mengadakan lawatan kerja rasmi ke ESSCom di sini, hari ini.

Beliau turut memuji kerjasama mantap agensi keselamatan termasuk Angkatan Tentera Malaysia, Polis Diraja Malaysia dan Agensi Penguatkuasaan Maritim Malaysia dalam ESSCom serta Pasukan Petugas Khas Kebangsaan (NTF) yang berjaya melakukan banyak tangkapan menerusi Op Benteng serta mengusir pendatang haram sekali gus menangani wabak COVID-19.

Sementara itu,  Hamzah turut mengumumkan peruntukan sebanyak RM1 juta yang diluluskan kepada ESSCom bagi menampung kos penambahbaikan pos-pos keselamatan di ESSZone.

Dalam lawatan kerjanya juga, Hamzah turut meninjau penempatan komuniti Pala’u di Kampung Panji Laut di sini dan berkata masalah yang sudah lama ini perlu diselesaikan dengan strategi.

“Saya akan bincang dengan Ketua Menteri Sabah (Datuk Seri Hajiji Noor) dan pemimpin politik di negeri ini mengenai tindakan untuk bersama-sama memastikan rancangan yang perlu dilakukan,” katanya.

Hamzah dalam pada itu tidak mahu isu Pala’u berkenaan menjadi bahan retorik politik, setelah kerajaan mengambil tindakan mengatasinya.

“Selalunya, bila kerajaan umum (rancangan)  ‘ada orang’ yang akan berikan kenyataan negatif sehingga menyebabkan sesuatu perkara dilakukan kerajaan itu tidak dapat dijalankan dengan baik,” katanya lagi.

Dalam pada itu, Hamzah berkata rakyat di negara ini tidak perlu gusar mengenai peringatan keras yang diberikan Kuasa Usaha Kedutaan Korea Utara Kim Yu Song terhadap Malaysia.

“Dari segi keselamatan negeri, saya nak maklumkan kepada rakyat bahawa kita di pihak Kementerian Dalam Negeri (KDN) tidak berasa tergugat langsung…ia juga tidak akan menggugat aspek keselamatan dalam negeri,” katanya.

Yu Song dalam dalam kenyataannya kepada media sebelum keluar meninggalkan kedutaan semalam berkata Malaysia akan menerima akibat daripada tindakan kerajaan dalam isu yang melibatkan rakyat warganegara republik itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DUN Sebatik Keluar Parti Tidak Jejas Kekuatan Warisan

KALABAKAN : Tindakan Ahli Dewan Undangan Negeri (ADUN) Sebatik yang keluar daripada Parti Warisan Sabah (Warisan) tidak akan menjejaskan kekuatan parti itu, terutama dalam Parlimen Kalabakan, kata Ketua Bahagian Warisan Kalabakan, Sarifuddin Hata.

Beliau yang juga ADUN Merotai berkata, tindakan Hassan A Gani Pg Amir itu juga tidak memberi impak kepada sokongan Warisan di peringkat akar umbi.

“Ramai hubungi saya, antaranya ketua cawangan di Sebatik, tindakan beliau tidak beri kesan, cuma semua ahli jawatankuasa parti kecewa atas tindakan mengejut ini, setelah bertungkus lumus mengangkat beliau menjadi wakil rakyat, akhirnya beliau mementingkan diri sendiri,” katanya kepada pemberita dalam sidang akhbar di sini pada Jumaat.

Pada Khamis, Hassan yang menang kerusi di DUN Sebatik atas tiket Warisan pada Pilihan Raya Negeri lalu dilaporkan mengumumkan keluar parti dan menjadi wakil rakyat Bebas yang menyokong kerajaan negeri Sabah di bawah Gabungan Rakyat Sabah (GRS) dipimpin Ketua Menteri Sabah, Datuk Hajiji Mohd Noor.

Parlimen Kalabakan memiliki empat kerusi DUN iaitu Kukusan, Merotai, Tanjung Batu dan Sebatik, yang mana pada Pilihan Raya Negeri Sabah tahun lepas DUN Kukusan, Merotai dan Sebatik dimenangi calon Warisan, manakala DUN Tanjung Batu dimenangani Andi Muhammad Suryady Bandy daripada Perikatan Nasional (PN).

Bagi Ketua Wanita Warisan Bahagian Kalabakan yang juga ADUN Kukusan, Rina Jainal berkata, menjadi wakil rakyat pembangkang memang banyak cabaran dan terdapat banyak pilihan dalam usaha membantu rakyat.

“Banyak lagi pilihan lain untuk berkhidmat kepada rakyat, tetapi bukan dengan pilihan keluar parti,” katanya. – BERNAMA


Rakyat Boleh Pilih Pemimpin Pada Pilihan Raya Yang Bakal Berlaku

KOTA KINABALU: Pilihan raya boleh berlaku pada bila-bila masa dan rakyat mempunyai kuasa untuk memberi mandat kepada pemimpin yang diyakini mereka.

Pengerusi Badan Perhubungan UMNO Sabah Datuk Seri Bung Moktar Radin berkata, tempoh masa tiga tahun untuk Pilihan Raya Umum ke-15 bukan satu tempoh lama tetapi pelbagai faktor boleh menyumbang kepada pilihan raya pada bila-bila masa.

“Moratarium bakal tamat pada September ini dan tahun hadapan dijangkakan ekonomi akan terjejas dengan keadaan semasa, oleh itu tidak mustahil sekiranya berlakunya pilihan raya secara tiba-tiba,” katanya dalam sidang media selepas sesi Mesyuarat Bersama Presiden UMNO Malaysia Datuk Seri Dr Ahmad Zahid Hamidi di sini.

Bung yang juga Ahli Parlimen Kinabatangan turut menjelaskan bahawa UMNO Sabah berbincang dengan Zahid tentang usaha untuk mengatur hala tuju UMNO dalam berdepan dengan pilihan raya akan datang.

“Kita berbincang tentang New Deal, iaitu satu perancangan baharu kita untuk kebaikan rakyat Sabah kerana presiden kita meminta supaya kita berfikir di luar jangka memandangkan norma masa kini yang memerlukan kita untuk kreatif dan berfikir secara lebih luas.

“Dalam New Deal ini, kita merangkakan beberapa perancangan yang akan kita tambah lagi nanti yang mana ini akan menjadi pengisian dalam manifesto kita pada pilihan raya akan datang tidak lama lagi,” katanya.

Katanya, New Deal berkenaan termasuklah empat perkara iaitu pembangunan negeri Sabah akan diputuskan oleh Kerajaan Negeri dengan dana tunai daripada Kerajaan Persekutuan yang disalurkan kepada perbendaharaan, agensi Persekutuan di Sabah akan dipegang oleh anak Sabah, Labuan akan dikembalikan sebagai sebuah daerah tambahan dibawah Kerajaan Negeri Sabah dan memastikan parti menguasai kerajaan bagi mengelakkan berlaku percanggahan di masa akan datang.

Sementara itu, Bung turut menafikan tuduhan tidak berasas daripada pihak tertentu yang mengatakan bahawa UMNO Sabah terlibat dalam gerakan yang menghasut Ahli Dewan Undangan Negeri Kerajaan Sabah untuk keluar dan memberikan sokongan kepada UMNO atau Kerajaan Persekutuan.

“Kita tidak terlibat dan tidak tahu perkembangan ini secara lebih lanjut tapi boleh saya katakan adalah UMNO Sabah berusaha untuk memperkuatkan parti adalah melalui pilihan raya.

“UMNO Sabah juga akan bawa permohonan Datuk Seri Salleh Said Keruak ke dalam mesyuarat perhubungan UMNO dan inilah proses kepada sesiapa saja yang mahu kembali menyertai UMNO Sabah yang mana ini akan dijadikan sebagai satu garis panduan,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan PATI, Individu Lesen Tamat Tempoh Di Tawau

TAWAU, 16 Jun – Pasukan Polis Marin (PPM) Tawau menahan dua pendatang asing tanpa izin (PATI) di perairan Laut Batu 4 dekat sini, semalam.

Komander PPM Wilayah 4 Sabah, ACP Mohamad Pajeri Ali berkata sewaktu anggota PPM bertugas dalam rondaan Op Gelora pada 3.30 petang, PATI warga Indonesia berumur 55 dan 38 tahun di dalam sebuah bot pam ditahan dan diperiksa.

“Hasil pemeriksaan itu, kedua-duanya gagal mengemukakan dokumen pengenalan diri yang sah,” katanya dalam satu kenyataan di sini, hari ini.

Sementara itu, di lokasi berhampiran, seorang lelaki tempatan yang mengendalikan sebuah bot turut ditahan atas kesalahan menggunakan lesen perikanan bot yang tamat tempoh.

Mohamad Pajeri berkata kesemua tahanan itu dibawa ke pangkalan Markas Operasi PPM Tawau untuk siasatan lanjut mengikut Akta Imigresen 1959/1963 serta Akta Perikanan 1985.


Kru kapal hilang di laut

LABUAN: Seorang kru kapal dikhuatiri lemas di perairan Pelantar Gumusut Kakap, dekat sini, kelmarin.

Lelaki tempatan berusia 36 tahun itu disedari hilang oleh kru lain kira-kira jam 1 tengah hari sebelum melaporkan kehilangannya kepada Agensi Penguatkuasaan Maritim Malaysia (Maritim Malaysia).

Pengarah Maritim Negeri, Laksamana Muda Maritim Kamaruszaman Abu Hassan, berkata operasi mencari dan menyelamat (SAR) diaktifkan pada hari sama kira-kira jam 3 petang.

“Mangsa bekerja di bahagian katering di dalam kapal terbabit dan disedari hilang oleh kru lain.

“Operasi SAR dimulakan sebaik laporan diterima daripada pengadu dan pencarian mangsa masuk hari kedua semalam,” katanya dalam kenyataan hari ini.

Katanya, dalam operasi semalam kawasan pencarian dipecahkan kepada enam sektor di keluasan 184 batu nautika persegi.

“Antara aset yang terbabit dalam operasi ini termasuk aset udara dan laut milik pelantar minyak berkenaan.

“Selain itu, aset udara dari Brunei juga turut membantu dalam pencarian di sempadan negara,” katanya.

Katanya lagi, operasi itu terpaksa ditangguhkan semalam selepas mangsa tidak ditemui dan disambung pada pagi ini.

Terdahulu, Kamaruszaman menasihatkan kepada komuniti maritim supaya sentiasa mengutamakan keselamatan ketika berada di laut.

“Komuniti maritim diminta memaklumkan sebarang kejadian kecemasan yang berlaku di laut kepada pihak Maritim Malaysia atau talian kecemasan di 999 untuk diberi bantuan segera,” katanya. – Harian Metro


Bekas Timbalan Ketua Menteri Sabah meninggal dunia

KOTA KINABALU: Bekas Timbalan Ketua Menteri Sabah, Tan Sri Suffian Koroh meninggal dunia kira-kira jam 9.20 malam tadi ketika sedang menjalani rawatan di Hospital KPJ, di sini.

Anak saudara Allahyarham, Alfian Koroh, ketika dihubungi Bernama berkata Suffian, 88, dimasukkan ke hospital berkenaan bagi menerima rawatan sejak 21 Oktober lalu.

Katanya, jenazah akan dikebumikan di kampung halamannya di Kampung Taurid Taud, Keningau, selepas solat Zuhur hari ini.

Menurut Alfian jenazah bapa saudaranya itu dibawa ke kediaman Allahyarham di Kampung Nosoob, Penampang, dekat ini malam tadi dan pada 9.15 pagi ini, dibawa ke Masjid Bandaraya Kota Kinabalu untuk dimandikan serta disembahyangkan.

Allahyarham Suffian meninggalkan 11 orang anak.

Beliau dilantik sebagai Timbalan Ketua Menteri Sabah pada tahun 1983 di bawah kerajaan parti Berjaya pimpinan Ketua Menteri Sabah ketika itu, Tan Sri Harris Mohd Salleh. – BERNAMA


Anwar Tiba Di Istana Negara

Kuala Lumpur: Presiden PKR Datuk Seri Anwar Ibrahim tiba di Istana Negara bagi menghadap Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah pada 10.25 pagi.

Beliau dilihat hadir dengan menaiki kereta Jaguar berwarna hitam masuk ke Istana Negara melalui pintu 2.

Turut kelihatan sebuah lagi kenderaan Volkswagen berwarna hitam yang mengiringi kereta Jaguar dinaiki Anwar.

Terdahulu, Harian Metro melaporkan lebih 50 pengamal media dari dalam dan luar negara berada di luar perkarangan pintu 2 Istana Negara bagi menunggu Anwar seawal 8 pagi.

Tinjauan wartawan Harian Metro di lokasi mendapati tiada penyokong PKR dilihat berkumpul di luar Istana Negara seperti saranan Setiausaha PKR Datuk Seri Saifuddin Nasution Ismail dalam kenyataannya, semalam.

Turut kelihatan beberapa anggota polis yang bertugas membuat kawalan di pintu 2 Istana Negara.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masalah Rakyat Lebih Penting Daripada Peralihan Kuasa

SEMPORNA: Kerajaan seharusnya memberi fokus kepada proses pemulihan ekonomi berbanding proses peralihan tampuk kepimpinan negara.

Ketua Menteri, Datuk Seri Mohd. Shafie Apdal berkata demikian ketika diminta mengulas mengenai keputusan Majlis Mesyuarat Presiden Pakatan Harapan (PH) untuk tidak menetapkan tarikh peralihan kuasa daripada Pengerusi Dr Mahathir Mohamad kepada Presiden PKR, Anwar Ibrahim.

“Adalah penting memberi peluang kepada Tun untuk mengutamakan pentadbiran negara.

“Dalam hal ini, peralihan (kuasa) bukan keutamaan, sebaliknya rakyat mahukan kehidupan mereka dapat ditambah baik berbanding sebelum ini,”  katanya kepada media, hari ini.

Tambah Mohd. Shafie, negara harus fokus kepada pemulihan ekonomi termasuk penyediaan peluang pekerjaan dalam berdepan situasi yang semakin mencabar.

“Kita sedia maklum bahawa bukan mudah membawa perubahan ketika zaman peralihan tampuk kepimpinan.

“Indonesia misalnya, apabila berlaku peralihan kuasa dari kerajaan lama kepada baharu, ia akan mengambil masa untuk proses pengurusan dan penyesuaian baik di peringkat pentadbiran, kakitangan kerajaan serta dasar pemerintahan,” katanya.

Tambahnya, keutamaan rakyat adalah lebih kepada penambahbaikan hidup mereka, sumber pendapatan dan peluang kerja, yang seharusnya menjadi tumpuan kerajaan.

“Di Sabah, kita bukanlah gabungan (bersama PH) tetapi lebih kepada kerjasama bersama PH dalam urusan pentadbiran negara.

“Malah, kita juga sudah membantu PKR, DAP dan Bersatu untuk menjadi kerajaan di peringkat pusat dan negeri,” katanya.

Menurut Mohd. Shafie, pihaknya lebih melihat bagaimana pentingnya bagi Sabah dan Sarawak menjalin hubungan baik dengan kerajaan pusat.

“Sudah tentu apabila adanya kerjasama, maka pelan pembangunan negara lebih mudah direalisasikan,” katanya.

Semalam, Dr. Mahathir menjelaskan keputusan itu dicapai sebulat suara dalam mesyuarat Majlis Mesyuarat Presiden PH.

Tambahnya, peralihan kuasa akan dilakukan selepas Persidangan Kerjasama Ekonomi Asia-Pasifik pada November nanti, namun tiada penetapan tarikh dilakukan.


COVID-19: 23 Kluster Di Seluruh Negara Berpunca Dari Sabah

KUALA LUMPUR: Sebanyak 23 kluster di seluruh negara dikenal pasti berpunca daripada kes indeks dengan sejarah perjalanan pulang dari Sabah.

Berikutan itu, Ketua Pengarah Kesihatan, Tan Sri Dr Noor Hisham Abdullah menegaskan, semua pengembara yang tiba dari Sabah wajib menjalani saringan COVID-19.

“Bagi membantu menangani isu ini dan dengan mengambil kira situasi kenaikan jumlah kes COVID-19 di Sabah, semua pengembara yang tiba dari Sabah wajib menjalani saringan COVID-19 di pintu masuk antarabangsa dan domestik.

“Mereka juga diberikan Perintah Pengawasan dan Pemerhatian di Rumah (HSO) selama 14 hari dari tarikh ketibaan, dipakaikan gelang (wristband) dan perlu memantau kesihatan kendiri menggunakan Home Assessment Tool (HAT) dalam aplikasi MySejahtera.

“Langkah ini telah bermula 11 Oktober sehingga suatu tarikh yang akan diberitahu kelak,” jelasnya.

Dr Noor Hisham turut menegaskan situasi semasa berkaitan isu ini dipantau rapi oleh pihaknya dan sebarang perubahan akan diumumkan dengan segera.

Beliau berkata, secara keseluruhan terdapat 394 kes positif COVID-19 yang melibatkan pengujung dengan sejarah perjalanan pulang dari Sabah sejak 22 September dan daripada jumlah itu, sebanyak 228 kes adalah dalam kalangan pengunjung yang tiba sebelum 27 September.

Sebanyak 166 kes (42.1 peratus) lagi adalah dalam kalangan pengunjung yang tiba selepas 27 September.

“Secara keseluruhan sehingga 13 Oktober, seramai 18,478 individu dengan sejarah perjalanan pulang dari Sabah telah disaring di semua pintu masuk antarabangsa dan domestik,” jelasnya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM diingat jangan terbabit rasuah – Shafie Apdal

KOTA KINABALU: Ketua Menteri Sabah, Datuk Seri Mohd Shafie Apdal mengingatkan Pemimpin Pembangunan Masyarakat (PPM) negeri yang baru dilantik supaya tidak terpengaruh dan terbabit dengan gejala rasuah yang sering dikaitkan dengan pemimpin.

Beliau berkata, jawatan yang diberikan itu bukan untuk memenuhkan ‘poket’ sendiri dengan wang ringgit tetapi berkhidmat untuk rakyat.

“Apabila kita mempunyai kuasa, banyak dugaannya dan saya ingatkan, jangan sekali-kali terbabit dengan rasuah.

“Selaku pemimpin yang diamanahkan, kita perlu berkhidmat kepada rakyat dengan membawa perubahan, bukan hanya untuk parti semata-mata,” katanya ketika berucap pada majlis angkat sumpah PPM di Pusat Pentadbiran Negeri Sabah (PPNS), di sini, hari ini.

Ketua Menteri berkata, sebagai pemimpin ia memerlukan pengorbanan, persefahaman dan pertimbangan yang perlu dipikul sebaik-baiknya supaya menjadi contoh kepada rakyat.

Beliau berkata selain berkhidmat untuk rakyat, anggota PPM juga memainkan peranan membantu menyelesaikan setiap permasalahan yang timbul dengan penuh etika, merujuk kepada pemimpin atasan di samping mengadakan perbincangan bersama anggota kepimpinan lain.

Pada majlis itu, seramai 58 PPM mengangkat sumpah simpan rahsia di hadapan ketua menteri.


Dadah: Wanita Antara 42 Ditahan Di Sekitar Kota Kinabalu

42 ORANG DITAHAN OLEH BAHAGIAN SIASATAN JENAYAH NARKOTIK (BSJN) IPD KOTA KINABALU ATAS KESALAHAN JENAYAH NARKOTIK DALAM TEMPOH SEMINGGU.

KOTA KINABALU – Polis menahan 42 individu atas pelbagai kesalahan melibatkan penyalahgunaan dadah dalam operasi di sekitar bandar raya ini termasuk Manggatal, Sembulan dan Likas dalam tempoh seminggu bermula 4 Mei hingga semalam (12 Mei 2019).

Ketua Polis Kota Kinabalu Asisten Komisioner Habibi Majinji berkata, kesemua suspek ditahan berumur 15 hingga 50 tahun itu turut melibatkan 10 warga asing, dan mereka ditahan dalam operasi dijalankan di Kampung Lokub dan Kampung Labou di Manggatal; Kampung Bakau di Likas; Kampung Sembulan dan Kampung Air, di sini.

“Seorang individu ditangkap atas kesalahan membekal dan pengedaran dadah, 17 individu ditangkap atas kesalahan memiliki dadah dan 24 individu lagi didapati positif selepas ujian air kencing dijalankan,” katanya dalam kenyataan di sini, hari ini.

Beliau berkata polis turut merampas dadah jenis syabu seberat 8.23 gram dianggarkan bernilai RM1,500 sepanjang operasi itu.

Habibi berkata polis terus memperkasa Op Tapis yang dijalankan 18 kali sepanjang minggu serta terus memperhebat usaha membanteras pengedaran dan penagihan dadah di sekitar Kota Kinabalu dan kawasan berhampiran bagi memelihara kesejahteraan masyarakat setempat, katanya.- Bernama


Lelaki Warga Asing Ditangkap Curi Tabung Sumbangan Tokong

TAWAU: Lelaki warga asing ditangkap selepas disyaki mencuri tabung duit sumbangan sebuah tokong di Batu 5 1/2 Jalan Apas, di sini.

Ketua Polis Daerah Tawau Asisten Komisioner Peter Umbuas berkata, tangkapan dibuat selepas menerima laporan daripada seorang pengadu lelaki berusia 53 tahun bahawa tabung sumbangan Tokong Loong Sheng Gong dicuri oleh orang tidak dikenali.

“Hasil risikan, sepasukan anggota polis Bahagian Siasatan Jenayah IPD Tawau berjaya menangkap suspek berusia 35 tahun di sebuah rumah tidak bernombor di Kampung Kinabutan Kecil Batu 5 Jalan Apas pada jam 12.55 tengah hari, semalam.

“Dengan dipandu arah oleh suspek, tabung berkenaan berjaya ditemui di kawasan semak tepi jalan Kinabutan Batu 5 Jalan Apas,” katanya.

Menurutnya, hasil siasatan dijalankan mendapati suspek bersama seorang rakan yang masih bebas masuk ke kawasan tokong dan mengumpil pengikat tabung berkenaan menggunakan peralatan khas.

“Setelah itu, mereka mengumpil tabung berkenaan dan mengambil sejumlah wang di dalamnya sebelum membuang tabung berkenaan ke dalam semak tepi jalan,” katanya.

Peter berkata, pemeriksaan rekod jenayah lampau mendapati suspek pernah ditangkap dan dituduh di Mahkamah Tawau atas kesalahan tidak mempunyai dokumen pengenalan diri.

“Siasatan lanjut akan dijalankan untuk mengenal pasti sekiranya suspek mempunyai penglibatan dengan kes-kes lain,” katanya.


‘Arwah Seorang Yang Cergas, Kuat’

SANDAKAN: Anggota Pasukan Gerakan Am (PGA) yang meninggal dunia selepas menyelamatkan penumpang bot karam di perairan Sandakan Khamis lalu, disifatkan sebagai seorang peramah, ringan tulang dan memiliki fizikal yang cergas.

Pegawai Memerintah, Batalion 15 PGA Sandakan, Superintendan Toipi Lamat berkata, beliau sangat berbangga dengan Allahyarham Koperal Asman Ongkal, 40, kerana masih berupaya menyelamat mangsa yang terbabit dalam insiden bot karam berkenaan.

Menurutnya, dalam kejadian itu, arwah masih mampu menyelamat penumpang bot, terutama pelajar yang dikatakan terperangkap di dalam bot berkenaan.

Katanya, saksi yang melihat kejadian ini memaklumkan, arwah menyelam dan menarik mangsa yang terperangkap di bawah atap bot yang tercabut lalu dinaikkan di atas bot awam di kawasan itu.

“Anggota ini (arwah) mempunyai fizikal yang kuat. Dia ‘fit’ (cergas) dan untuk makluman juga, arwah adalah bekas anggota Unit Tiger Platoon.

“Arwah turut terbabit dalam insiden pengganas di Tanduo, Lahad Datu pada 2013 dan dia adalah anggota komunikasi dalam Kompeni Alpha Batalion 15.

“Sepanjang perkhidmatan arwah amat disenangi disebabkan dia ringan tulang dan mempunyai komitmen kerja yang baik.

“Seluruh masyarakat daerah ini memuji tindakan arwah yang menyelamat penumpang bot berkenaan,” katanya dalam sidang media selepas majlis pengebumian Allahyarham Asman, hari ini.

Suasana sedih dan pilu menyelubungi upacara pengebumian Allahyarham petang tadi.

Allahyarham selamat dikebumikan di Tanah Perkuburan Islam Baru Batu 11, Sandakan, 3.50 petang.

Dianggarkan kira-kira 500 saudara-mara dan rakan hadir di tanah perkuburan bagi memberikan penghormatan terakhir.

Turut hadir Pembantu Menteri Kepada Ketua Menteri, Arifin Asgali, Ahli Dewan Undangan Negeri Sabah Dilantik, Jafari Waliam dan Pemimpin Pembangunan Masyarakat Dewan Undangan Negeri Elopura, Jason Pang.

Terdahulu, jenazah Allahyarham disolatkan di Masjid Datuk Hj Pangiran Galpam, Batu 7, selepas tiba dari Unit Forensik Hospital Duchess of Kent (HDOK) di Sandakan kira-kira 2 petang.

Allahyarham meninggalkan seorang balu dan dua orang anak.

Khamis lalu, bot dinaiki Allahyarham bersama 36 penumpang lagi dilaporkan bertembung sebuah bot yang sedang ditunda lalu karam.

Mangsa kemudiannya bertindak menyelam dan menyelamatkan beberapa penumpang lain sebelum dilaporkan hilang dan ditemui lemas.


Denda RM2,000 Atau Penjara 6 Bulan Jika Guna ‘Tayar Kangkang’

KUALA LUMPUR: Pemilik kenderaan yang didapati menggunakan tayar dan rim terkeluar daripada badan kereta atau ‘hellaflush’ boleh dikenakan denda sehingga RM2,000 atau penjara sehingga enam bulan.

Polis Diraja Malaysia (PDRM) dalam satu hantaran di Facebook hari ini, berkata trend mengubah suai kereta menggunakan tayar kangkang itu semakin menjadi ikutan dalam kalangan segelintir pemilik kenderaan di negara ini.

Katanya, pengubahsuaian boleh menyebabkan pemanduan terjejas akibat kegagalan sistem keselamatan, selain brek tidak dapat berfungsi dengan cekap.

“Perbuatan ini (mengubah suai tayar) sekali gus boleh menyebabkan risiko nyawa pemandu itu sendiri dan pengguna jalan raya lain.

“Tindakan boleh dikenakan mengikut Seksyen 6 Akta Pengangkutan Jalan 1987 dan Peraturan 138 Kaedah-Kaedah Lalu lintas Jalan 170/59, iaitu mengubah suai kenderaan tanpa kebenaran Jabatan Pengangkutan Jalan.

“Jika sabit kesalahan, hukuman denda boleh dikenakan tidak melebihi RM2,000 atau penjara tidak lebih daripada enam bulan,” katanya.

Sementara itu, sebuah portal kenderaan melaporkan, penggunaan tayar ‘hellaflush’ kini menjadi trend di Malaysia bagi individu yang gemar modifikasi kenderaan masing-masing.

Ada juga pemilik kereta melakukan modifikasi berkenaan secara ekstrim sehingga tayar kereta menjadi terkangkang.

Gaya pengubahsuaian itu berkembang pantas dan dikatakan berasal daripada kejohanan melungsur kereta atau ‘drift’, iaitu kenderaan dimodifikasi rendah dan mempunyai tayar lebar yang terkeluar. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Sediakan Paguam Untuk Individu Dikompaun Kerana ‘Dine-in’ Di Restoran

KOTA KINABALU: Warisan telah menyediakan sepasukan peguam untuk menangkis kompaun yang dikenakan kerana memakan di premis premis makanan.

Ini berikutan kebimbangan orang ramai berkenaan dikenakan kompaun kerana dine-in.

Melalui sebuah kenyataan media yang dikeluarkan pada hari Sabtu, Datuk Junz Wong yang merupakan Naib Presiden Warisan berkata sedemikian.

“Pertama, jangan takut. Kedua, buka sahaja kedai makan kamu. Ketiga  benarkan dine-in.”

“Akhirnya, ikuti SOP lama sehingga SOP baharu diumum.”

Junz menambah, pihak yang dikompaun/disaman kerana dine-in boleh menghubungi beliau.

“Warisan telah menyediakan sepasukan peguam berpengalaman yang bersedia membantu secara percuma.”

“Warisan akan mengambil tindakan undang-undang dan menyaman balik pihak-pihak yang cuba menyusahkan rakyat.”

Junz juga mengingati orang ramai supaya sentiasa mematuhi SOP.

“Cuma ingat. Patuh SOP lama selagi SOP baru belum diumum.”

“Maksudnya imbas suhu sebelum masuk ke premis, jarakkan 1 meter di antara satu sama lain dan pakai pelitup muka semasa tidak makan/minum.”

Bekas Ahli Jemaah Menteri Kabinet Sabah itu juga menjelaskan bahawa Sabah mempunyai hak-hak dan autonomi-autonomi yang ini mesti dihormati oleh Putrajaya.

“Memandangkan Ketua Menteri belum tarik balik pengumumannya, pengumuman tersebut adalah terpakai.”

“Akhir sekali, saya minta Sabahans beranikan diri menegakkan hak-hak kita sebagai Sabahans, kerana kita di pihak yang benar.”

“Cukup-cukuplah kita ditekan oleh KL. Cukup-cukuplah kita dipermainkan oleh agen-agen KL di Sabah.”

“Semakin berpadu dan berani kita sebagai Sabahans, semakin susah KL dan agen-agen mereka mempermainkan kita.” – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Warga India Ditemui Dalam Bilik Sewa Di Manggatal

KOTA KINABALU: Mayat lelaki warga India berusia 66 tahun ditemui dalam bilik sewanya di tingkat dua sebuah premis di pekan Manggatal di Kota Kinabalu, pagi tadi selepas rakan serumahnya terhidu bau busuk.

Mayat mangsa ditemui jam 9 pagi selepas rakan serumahnya menghubungi polis.

Difahamkan, mangsa bekerja di sebuah restoran berhampiran premis tempatnya menyewa.

Ketua Polis Daerah Kota Kinabalu Asisten Komisioner Habibi Majinji berkata, anggota forensik Ibu Pejabat Polis Kontinjen (IPK) Sabah dan pegawai penyiasat Ibu Pejabat Polis Daerah (IPD) Kota Kinabalu bergegas ke lokasi bagi siasatan lanjut dan langkah keselamatan pencegahan Covid-19.

“Siasatan awal mendapati mangsa tinggal di bilik itu seorang diri sejak enam bulan lalu.

“Mangsa dipercayai sudah mati lebih dua hari,” katanya dihubungi.

Menurut Habibi, berdasarkan keterangan saksi, mangsa ada menceritakan dia menghidap masalah sakit jantung serta tekanan darah tinggi.

“Siasatan di lokasi tidak menemui sebarang unsur jenayah. Mayatnya dibawa ke Hospital Queen Elizabeth I (HQE I) untuk pemeriksaan lanjut Covid-19 sebelum bedah siasat,” katanya.

Kes diklasifikasikan sebagai mati mengejut.- HMetro


Anwar & Shafie Perlu Bekerjasama Kembali Mandat Rakyat – Guan Eng

KUALA LUMPUR: Setiausaha Agung DAP, Lim Guan Eng menyifatkan Pakatan Harapan (PH) bersama blok pembangkang yang terdiri daripada 105 Ahli Parlimen tidak boleh membuang masa, tatkala Tan Sri Muhyiddin Yassin akan meletak jawatan sebagai Perdana Menteri esok.

Beliau berpendapat, PH perlu menggunakan pendekatan ‘khemah besar’ untuk menuntut kembali mandat sebagai kerajaan yang dipilih mengikut Perlembagaan oleh rakyat.

“Hanya bermula dengan 105 ahli Parlimen pembangkang sebagai asas, ahli Parlimen PH Plus dapat menuntut kembali mandat Pilihan Raya 2018 yang telah dirompak oleh kerajaan pintu belakang terdiri daripada parti-parti yang telah ditolak oleh rakyat.

“Kedua-dua Datuk Seri Anwar Ibrahim ((Prsiden PKR) dan Datuk Seri Mohd. Shafie Apdal (Presiden Warisan) memikul tanggungjawab untuk bekerjasama bagi mengembalikan mandat rakyat,” katanya dalam satu kenyataan.

Katanya, perlu ada alternatif yang jelas terhadap Kerajaan Perikatan Nasional (PN) yang telah gagal yang menyebabkan rekod tertinggi jangkitan dan kematian serta kegagalan mengeluarkan ekonomi daripada kemelesetan ekonomi.

“Mengekalkan kerajaan PN yang telah gagal bukanlah jalan keluar untuk masalah yang dihadapi oleh negara, sedangkan masalah sebenar adalah seluruh Kerajaan PN itu,” katanya.

Dalam pada itu, Guan Eng mendedahkan bahawa Majlis Presiden Pakatan Harapan (PH) telah membenarkan semua pemimpinnya untuk berbincang dan bercakap dengan pihak lawan kecuali tiga pemimpin tertinggi gabungan itu.

Beliau berkata, pendedahan itu perlu dibuat sebagai respon dakwaan bahawa DAP menyokong Kerajaan PN.

“Ada laporan media berbaur anti-DAP yang cuba menyelewengkan berita Ahli Parlimen DAP, Tony Pua dan Ong Kian Ming mengadakan perbincangan dengan Menteri PN, sebagai persepsi negatif terhadap mereka dan juga DAP. Saya ingin menyatakan keputusan yang telah dibuat oleh Majlis Presiden PH.

“Majlis Presiden PH telah membenarkan semua pemimpin bebas untuk berbincang dan bercakap dengan pihak lawan mengenai keadaan politik kecuali 3 pemimpin teratas dalam PH yang perlu saling berunding sesama mereka sebelum berbuat sedemikian,” katanya.

Justeru, katanya, selain beliau, Presiden PKR dan Presiden Amanah, Mohamad Sabu, semua pemimpin teratas DAP, PKR dan Amanah serta ahli Parlimen dan pemimpin daripada ketiga-tiga parti dalam PH secara sendiri telah mengadakan perbincangan dengan seteru politik.

“Bagaimanapun, perbincangan seperti itu tertakluk kepada persetujuan daripada kepemimpinan parti masing-masing dan Majlis Presiden PH bagi ia dapat dilaksanakan.

“Ahli-ahli DAP tidak boleh membiarkan laporan media berbaur anti-DAP ini memberi gambaran buruk terhadap DAP sehingga memecahbelahkan parti kita,” katanya.  – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru seret murid autistik dipecat

Kentucky: Seorang guru dipecat kelmarin selepas rakaman video yang menunjukkan dia menyeret sambil memegang lengan murid autistik berusia sembilan tahun tersebar di media sosial.

Kejadian dilaporkan berlaku pada Oktober lalu selepas Trina Abrams dirakam oleh kamera pengawasan di sekolah rendah Wurtland, daerah Greenup.

Video itu menunjukkan murid malang berkenaan diseret melintasi sekumpulan murid lain yang menunggu di luar bilik darjah.

Rakaman itu kemudiannya dimuat naik di Facebook oleh ibunya sendiri, Angel Nelson sambil meminta Trina menjelaskan tindakan buruknya.

Suri rumah terbabit menuduh guru terbabit bertindak kasar terhadap anaknya hingga mengalami kecederaan.

Katanya, doktor mengesahkan lengan anaknya terseliuh, bengkak serta lebam akibat perbuatan guru itu.

Sementara, pihak sekolah dalam kenyataannya menjelaskan mereka masih menyiasat kejadian berkenaan. – Agensi


Sabah Pastikan Gajah Pygmy Tidak Senasib Seperti Badak

KOTA KINABALU: Kerajaan tidak akan membiarkan spesies gajah pygmy Borneo di negeri ini berdepan nasib sama seperti badak sumbu Sumatera yang kini hanya tinggal seekor dan bakal pupus pada bila-bila masa.

Timbalan Ketua Menteri, Datuk Christina Liew, menyatakan komitmennya untuk memastikan kelangsungan hidup mamalia itu terus terpelihara menerusi kerjasama pelbagai pihak berkepentingan di negeri ini.

Beliau turut berharap Platun Tiger Pasukan Gerakan Am (PGA) Sabah digerakkan secepat mungkin bagi membantu Jabatan Hidupan Liar Sabah (JHLS) melindungi hidupan liar, khususnya gajah.

Ia sejajar pengumuman Ketua Polis Negara, Tan Sri Abdul Hamid Bador Isnin lalu, yang mengerahkan Platun Tiger dari lima batalion di negeri ini membantu menangani jenayah terhadap hidupan liar dalam usaha melindungi spesies haiwan terancam.

Jelas Christina, kes terbaru penemuan bangkai gajah terapung di Sungai Kinabatangan Ahad lalu, kira-kira dua minggu selepas penemuan bangkai gajah dengan gadingnya hilang di Beluran pada bulan lalu, adalah sesuatu yang sangat mendukacitakan.

“Ia satu berita yang sangat menyedihkan saya dan ia tidak baik untuk kelangsungan hidup spesies ini. Jika berterusan, kita mungkin akan melihat satu lagi kepupusan mamalia besar di Sabah.

“Kita tidak boleh biarkan ini berlaku. Saya tidak akan biarkan ia berlaku. Kita perlu bekerjasama dengan semua pihak berkepentingan untuk memastikan gajah tidak berdepan nasib yang sama seperti badak,” katanya dalam satu kenyataan, di sini.

Mengulas lanjut, Christina berkata bangkai gajah malang yang ditemui terapung di Sungai Kinabatangan itu dipercayai dibunuh berdasarkan penemuan bedah siasat yang mendapati kaki depannya dipotong dengan objek tajam.

Berdasarkan panjang tulang kaki yang ditemui, bangkai terbabit dipercayai adalah seekor gajah separuh dewasa dengan ketinggian kira-kira 1.5 meter.

“Kita tidak tahu sama ada gadingnya diambil kerana kepalanya hilang. Gajah terbabit dipercayai sudah mati lebih seminggu dan memandangkan ia terapung di sungai, sukar untuk kita mengenal pasti lokasi ia dibunuh.

“JHLS dan polis Kinabatangan bekerjasama rapat untuk menyelesaikan kes ini,” katanya yang juga Menteri Pelancongan, Kebudayaan dan Alam Sekitar negeri.

Penemuan bangkai gajah terbabit adalah yang ketiga dalam tempoh tiga bulan selepas penemuan bangkai seekor gajah di hulu Sungai Udin, Dumpas di Kalabakan pada 25 September lalu dan satu lagi di ladang sawit di Beluran pada 19 Oktober lalu.

Difahamkan, lebih 20 kes kematian gajah dilaporkan di Sabah setakat ini sejak Januari lalu.


Buaya Hampir 2 Meter Masuk Taman Perumahan

KOTA KINABALU: Seekor buaya sepanjang hampir dua meter ditangkap dalam operasi dijalankan di Taman Perumahan Bitsa Ridge, Luyang, di sini,, semalam

Dalam kejadian jam 7.30 malam,  penduduk yang mendakwa terlihat kelibat haiwan seperti buaya terus menghubungi Jabatan Hidupan Liar Sabah (JHLS), untuk mendapatkan bantuan.

Penolong Pengarah Jabatan Hidupan Liar Sabah Dr Sen Nathan berkata, sebaik menerima panggilan, pihaknya mengerahkan sepasukan anggota ke lokasi kejadian.

Katanya, sebaik tiba, pihaknya mendapati terdapat seekor buaya sepanjang dua meter ditemui di kawasan semak berhampiran perumahan berkenaan.

“Operasi memburu haiwan itu segera dijalankan dan akhirnya buaya berkenaan berjaya menangkap ditangkap pasukan JHLS.

“Buaya berkenaan kemudiannya dibawa ke Pusat Penyelamatan Hidupan Liar di Potuki, Lok Kawi, untuk penjagaan dan rawatan yang diperlukan,” katanya dalam kenyataan media yang dikeluarkan, hari ini.

Dr Sen berkata, dalam tempoh masa ini, buaya berkenaan akan dijaga buat sementara waktu sebelum lepaskan di habitat yang sesuai. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCOM Keluarkan Senarai Terbaru 18 Individu Dikehendaki Bagi Membantu Menyelesaikan Kes Jenayah Rentas Sempadan Di ESSZONE

LAHAD DATU:  Kawasan Keselamatan Khas Pantai Timur Sabah (ESSCOM) hari ini mengeluarkan senarai terbaru 18 individu termasuk menyenaraikan 7 individu baharu yang dikehendaki kerana disyaki terlibat dalam beberapa kes jenayah rentas sempadan di Zone Selamat Timur Sabah (ESSZONE).

Komander ESSCOM DCP Dato’ Hazani Ghazali dalam satu kenyataan di sini berkata kesemua 18 individu terbabit adalah warga asing yang dikehendaki bagi membantu pasukan keselamatan khususnya ESSCOM dalam menyelesaikan beberapa isu jenayah rentas sempadan yang berlaku di perairan pantai timur Sabah sepanjang tahun lepas.

Beliau berkata, 7 individu terbaharu yang  dikehendaki itu adalah Salip Mura, Sibih Pisih, Titing Alihasan @ Iyot Panday, Roger Saji, Long Sahirin, Jul Aksan Abdurajan @ Halimaw dan Ben Tatoh.

Sehubungan itu, beliau meminta orang ramai supaya menyalurkan sebarang maklumat kepada ESSCOM dan pasukan keselamatan bagi membolehkan kedudukan mereka dikesan termasuk  mengambil tindakan yang sewajarnya dalam usaha untuk mengekalkan keamanan dan keselamatan di kawasan pantai timur Sabah.

“Setelah kita melakukan pengemaskinian dan penyiasatan terbaru termasuk mendapatkan pengesahan daripada pasukan keselamatan Filipina, berikut adalah senarai baharu individu yang dikehendaki yang disyaki terbabit dalam merancang beberapa kes jenayah rentas sempadan yang masih bergiat aktif dan masih belum ditahan sepanjang tahun lepas di perairan ESSZONE,” katanya di sini hari ini.

Menurutnya lagi, semenjak bulan Jan 2016, ESSCOM telah menyenaraikan seramai 45 individu yang dikehendaki dan daripada jumlah tersebut seramai 29 individu telah di’neutralize’kan atau dikeluarkan daripada senarai tersebut disebabkan sama ada ditembak mati ataupun menyerah diri kepada pihak berkuasa Filipina.

“Saya meminta kepada orang ramai yang mempunyai maklumat berkaitan dengan individu yang disenaraikan di atas, boleh menghubungi Bilik Gerakan ESSCOM di talian 089-863181 atau WhatsApp ke 019-230 5909 ataupun Balai polis yang berhampiran untuk tindakan selanjutnya, katanya.-SabahNewsToday/ESSCOM


PM Lawat Sabah Esok

KUALA LUMPUR: Perdana Menteri, Tan Sri Muhyiddin Yassin dijadual melakukan lawatan rasmi dua hari ke Sabah bermula esok.

Ia lawatan sulung beliau ke negeri ini selepas dilantik sebagai Perdana Menteri di bawah kerajaan Perikatan Nasional (PN) akhir Februari lalu.

Beliau dijadual menghadiri tujuh program, masing-masing enam di ibu negeri dan satu di Sandakan.

Program pertama beliau ialah mendengar taklimat Pilihan Raya Negeri (PRN) Sabah di ibu pejabat Parti Pribumi Bersatu Malaysia (Bersatu) Sabah di Alam Mesra, Kota Kinabalu, pada 11.15 pagi, esok.

Taklimat tertutup itu dijangka disampaikan Ketua Badan Pimpinan Bersatu negeri, Datuk Hajiji Noor.

Selesai program berkenaan, Muhyiddin dijadual menghadiri program Perjumpaan Bersama Penjawat Awam Persekutuan negeri di Pusat Persidangan Antarabangsa Sabah (SICC), Tanjung Lipat pada 12 tengah hari.

Pada sebelah petang, beliau turut dijadual menghadiri perhimpunan bersama anggota Jabatan Sukarelawan Malaysia (RELA) di Dewan Canselor Universiti Malaysia Sabah (UMS), pada 3.30 petang.

Muhyiddin turut dijadual menghadiri Majlis Sepetang Bersama Yang Amat Berhormat (YAB) Perdana Menteri di SICC pada 5.15 petang.

Program Perdana Menteri esok diakhiri dengan Majlis Perjumpaan YAB Perdana Menteri bersama Pimpinan Masyarakat Negeri Sabah di Sipadan Hall II dan III, Aras 4, SICC pada 7.45 malam.

Pada Ahad, Muhyiddin dijadual menghadiri program Perjumpaan YAB Perdana Menteri Bersama Warga Penjawat Awam di Dewan Angsana, Lembaga Hasil Dalam Negeri (LHDN) Sabah pada jam 10.30 pagi.

Beliau kemudian dijadual berlepas ke Sandakan untuk menghadiri program Perjumpaan Pimpinan Masyarakat bersama YAB Perdana Menteri di Dewan Hakka, Sandakan pada 1.30 tengah hari.

Sempena lawatannya, Muhyiddin yang juga Presiden Bersatu dijangka membuat beberapa pengumuman mengenai persediaan gabungan itu menghadapi PRN Sabah, bulan depan, termasuk berkaitan PN Sabah.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelaburan Bernilai RM20 Bilion Dijangka Dibawa Masuk Ke Sabah

KOTA KINABALU: Pelaburan dalam sektor perindustrian bernilai hampir RM20 bilion dijangka akan dibawa masuk ke Sabah sekiranya 12 Memorandum Persefahaman (MoU) yang ditandatangani dengan beberapa syarikat China dapat direalisasikan.

Ketua Menteri Datuk Seri Panglima Haji Mohd Shafie Apdal berkata, MoU yang dimeterai itu dijangka akan diikuti dengan perjanjian perniagaan berikutnya dalam masa terdekat ini sekiranya syarikat terlibat bersetuju untuk meneruskan kerjasama dalam pembangunan sektor perindustrian di Sabah.

Beliau berkata, walaupun pada kebiasaannya tidak semua MoU yang ditandatangani dapat dijayakan namun, Kementerian Perdagangan dan Perindustrian (MTI) akan membuat tindakan susulan bagi memastikan MoU itu dapat direalisasikan.

“Kita akan minta MTI untuk memudahkan proses itu agar kerjasama berkenaan dapat direalisasikan,” katanya ketika ditemui pemberita sebaik tiba daripada Lawatan Kerja selama tiga hari ke China, di sini pada Rabu.

Menurutnya, kesemua MoU itu ditandatangani dengan beberapa syarikat China yang berada di Shenzen dan Jiangxi ketika beliau mengetuai delegasi lawatan kerja bersama 32 usahawan perindustrian ke China.

Mohd Shafie berkata, perbincangan yang dilakukan melibatkan pembangunan dalam industri kaca, perabot, hartanah dan pendidikan.

”Namun, kita memberi penekanan kepada pembangunan industri perabot dan kaca yang dilihat mampu dijayakan dalam masa terdekat ini,” ujarnya.

Katanya, syarikat China menunjukkan minat untuk melabur di Sabah berikutan lokasi negeri ini yang strategik dan kaya dengan bahan mentah yang mudah diperolehi.

Beliau berkata, perbincangan mengenai pembangunan industri kaca di Taman Perindustrian Kota Kinabalu (KKIP) Sabah sudah memasuki perbincangan peringkat akhir. Jika pelabur China bersetuju menjayakan kerjasama dalam industri kaca itu, pelaburan bernilai USD 1bilion akan dibawa masuk ke Sabah.

Mohd Shafie berkata, pihaknya turut mengadakan perbincangan dengan sebuah syarikat industri perabot China yang menjana keuntungan bernilai RM1.3bilion setahun. Syarikat itu hanya memasarkan produk perabot di sekitar China.

”Jika kita mampu bekerjasama dengan syarikat yang membuat perabot dengan menggunakan kayu dari pokok getah ini, ia akan membantu penggiat industri perabot di Sabah,” jelasnya.

Dalam bidang pendidikan, Universiti Malaysia Sabah (UMS) turut berkerjasama dengan Huawei dalam membangunkan teknologi maklumat. – BorneoToday


Empat Hotspot Wabak Denggi Dikesan Di Kota Kinabalu & Tawau

KOTA KINABALU : Empat lagi lokasi hotspot wabak aktif demam denggi dikesan semalam, masing-masing dua di Kota Kinabalu dan dua di Tawau melibatkan 19 kes.

Taman Ridgview Fasa 12 muncul sebagai lokasi hotspot wabak yang merekodkan jumlah tertinggi dengan 10 kes, manakala Taman Kuala Manggatal pula mencatatkan tiga kes.

Sementara Merotai Besar dan Ranggu Saujana di Tawau pula mencatatkan tiga kes di setiap kawasan dengan status kes di keempat-empat lokasi diklasifikasikan terkawal.

Pengarah Kesihatan Negeri Sabah Datuk Dr Christina Rundi mendedahkan sehingga 25 Februari, sebanyak 261 kes denggi dilaporkan di seluruh negeri dengan lapan kes baharu.

Berdasarkan perkongsian maklumat perkembangan semasa kes itu juga, pertambahan kes baharu melibatkan lima kes di ibu negeri, satu di Semporna dan dua lagi di Keningau.

Kota Kinabalu masih merekodkan bilangan kes denggi tertinggi dengan 82 kes, diikuti Tawau (59), Semporna (26), Sandakan (15), Lahad Datu (14) dan Tuaran (sembilan).

Manakala Putatan pula mencatat lapan kes, Penampang (tujuh), Keningau (tujuh), Papar (enam), Kota Belud (enam), Beluran (tiga), Kudat (tiga) serta Pitas (tiga).

Kunak, Ranau dan Sipitang masing-masing mencatatkan dua kes, namun Kota Marudu dan Kinabatangan yang sebelum ini merekodkan sifar kes kini mempunyai satu kes.

Dua daerah lain yang turut mempunyai senarai daftar satu kes adalah Nabawan serta Tambunan, bagaimanapun Beaufort dan Tenom masih kekal dengan rekod sifar kes.

Dalam perkembangan berasingan, statistik kes wabak kolera di negeri ini dalam tempoh yang serupa pula adalah lapan kes melibatkan simptomatik dan satu asimptomatik.

Terdapat lima kes simptomatik dan satu asimptomatik dikesan di Lahad Datu, satu kes simptomatik di Kota Kinabalu dan satu lagi kes simptomatik diperolehi di Putatan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost